qundao/data-zh-poetry huggingface dataset:
次韻和淵明飲酒詩二十首·其二
作者：李綱
朝代：宋

醉中忘萬物，一視淵與山。
墜車神不驚，莊周非寓言。
是鄉豈華胥，逸樂不記年。
誰能造其域，勿爲薄俗傳。
次韻和淵明飲酒詩二十首·其二〇
作者：李綱
朝代：宋

舉世人事僞，惟酒存天真。
飲多不如少，飲醨不如醇。
借問何以然，每醉意每新。
笑指黄金罍，是中可逃秦。
糠粃鑄堯舜，萬世同埃塵。
二豪侍坐側，議論徒慇懃。
我讀古人書，獨與淵明親。
北窗傲羲皇，桃源將問津。
膝横無弦琴，頭著漉酒巾。
我醉君且去，爲已非爲人。
次韻和淵明飲酒詩二十首·其五
作者：李綱
朝代：宋

獨酌有真趣，何須歌管喧。
既醉謝羈束，不知冠屨偏。
扶挾煩侍女，頽然傾玉山。
方遊無何鄉，命駕殊未還。
醒來念前樂，欲辯誠難言。
次韻和淵明飲酒詩二十首·其八
作者：李綱
朝代：宋

我本田野人，蕭然巖壑姿。
麋鹿喜豐草，鷦鷯安一枝。
誤學霸王略，肯吐陳平奇。
世故乃如此，拙謀何所爲。
賓至且飲酒，吾身豈長羈。
次韻和淵明飲酒詩二十首·其六
作者：李綱
朝代：宋

異論相矛盾，儒墨竟誰是。
仲尼雖大聖，寧免叔孫毁。
得酒當痛飲，忘形相汝爾。
採芝白雲中，願學園與綺。
次韻和淵明飲酒詩二十首·其四
作者：李綱
朝代：宋

駿足有遠步，逸翮無卑飛。
羈縶因羅網，慘澹終年悲。
得酒且歡喜，醉鄉真所依。
路稳良易到，時和可忘歸。
不復夢周公，甚矣吾其衰。
惟當飲醇酎，此志慎勿違。
次韻和瑛老頌
作者：李綱
朝代：宋

默堂前對五松山，敵面機鋒一瞬間。
禪客相逢休擬議，草鞋價直欲誰還。
次韻和虞公明察院賦所藏李成山水
作者：李綱
朝代：宋

畫史古多有，李生獨寶傳。
譬猶古人書，墨妙稱誠懸。
尤物世難蓄，變化登雲天。
流落人間者，遺跡猶綿綿。
此本更奇絕，髙深自山淵。
想當槃礴時，舐筆應如椽。
樓觀抱空曲，林芿靄層巔。
屹然巖石姿，潤比金玉堅。
倐忽變寒暑，霏微起雲煙。
髙堂寓遠目，如墮嵩華前。
迴觀舊所藏，一一可棄捐。
乃知蓋代手，筆力能旋乾。
衆工畫山水，意匠勞雕鐫。
惟兹得簡易，大巧初天全。
鑒裁有精識，丹青孰爭先。
何須嫫姆醜，始辨西施妍。
嗟我性迂拙，漂流方隱鄽。
幸從長者遊，坐使伊鬱宣。
嘯詠圖史間，髙臺謝牽攣。
新詩與妙畫，更使窮鑽研。
愧乏色絲句，爲續金聲篇。
端思畫中趣，秪欲休林泉。
次韻士特見懷古風
作者：李綱
朝代：宋

遭遇登黄閤，平生志寢丘。
燋頭無寸效，失脚落遐陬。
一去蒼龍闕，三驚白露秋。
賈生時欲慟，平子不勝愁。
鄂渚何曾到，蘭江未許留。
孤城踰地角，絕島在鼇頭。
父子同雙影，簞瓢付一舟。
飄零已知幸，奇絕敢言遊。
望斷歸來鶴，情孚不下鷗。
波濤從洶湧，鼓角助清幽。
忽奉日邊令，容還嶠北州。
天恩方肉骨，厲鬼漫持矛。
力拯中興業，深防不戴讐。
當車雖怒臂，見險莫扶輈。
往事追何及，來功勉或收。
舍垣宜葺補，風雨正颼飀。
離索何其久，吟哦誰與酬。
管寧終著帽，王粲且登樓。
阻絕江南信，淹留海上洲。
歸心良耿耿，去路尚悠悠。
見說鯨奔網，仍傳盗聚蟊。
不知供羽衛，今有幾貔貅。
甌越亦遠矣，江淮已定不。
視天真懵懵，知命罷休休。
水有朝東性，嫠非恤緯憂。
吾徒强餐飯，肉食自深謀。
次韻士特試谷簾泉見懷之作·其一
作者：李綱
朝代：宋

桑苧嘗來第二泉，翠松偃蓋色相鮮。
谷簾竇乳争多少，西子南威各自妍。
次韻士特試谷簾泉見懷之作·其二
作者：李綱
朝代：宋

片雲搖曳不勝閒，行盡江南處處山。
豈解爲霖澤枯槁，只思歸隱碧巖間。
次韻奉酬李似之見贈
作者：李綱
朝代：宋

吾宗才氣世無雙，用與時行舍亦藏。
殿陛同瞻龍衮繡，螭坳繼染御爐香。
紫荷持槖將清禁，貝葉繙經見寶坊。
仄席正思經濟手，佇觀趣召侍顒昂。
次韻奉酬鄧成材判官二首·其一
作者：李綱
朝代：宋

漂泊兵戈到越山，不妨還整切雲冠。
乾坤策裏空真象，龍虎爐中養舊丹。
静愛白雲歸遠岫，時邀明月下層巒。
此生已作長閑計，秪願朝廷四海安。
次韻奉酬鄧成材判官二首·其二
作者：李綱
朝代：宋

文塲妙譽久推豪，筮仕猶從州縣勞。
野鶴未應羣鴈鶩，幽蘭初不掩蓬蒿。
千尋挺節無霜霰，萬里摶風有羽毛。
好去江南吐奇策，從來勳業屬吾曹。
次韻子美寄彦章同遊惠山之作
作者：李綱
朝代：宋

結廬寂無車馬喧，雀羅可設深扃門。
北窗一枕半成夢，剝啄叩户驚心魂。
故人見過適我願，相與攜手遊山樊。
春風桃李已零落，孟夏草木行滋繁。
下瓢共酌陸子井，策杖更步公垂園。
山肴野蔌助清賞，此心非子將誰論。
人生聚散如露電，訪舊歎息無多存。
區區得失何足較，瑟僴但期終不諼。
嗟予夙昔志四海，遠游欲學飛鴻軒。
南征曾上帝子閣，暮雨朝雲相吐吞。
西山積翠多爽氣，大江縈練方東奔。
十年回首如夢到，舊事今復聞公言。
邇來百念已灰冷，但願痛飲窮朝昏。
新交漸鮮俗緣久，省要更覺情懷敦。
山中蕙帳不落寞，無復怨鶴啼驚猿。
平生有意師老氏，以退爲進卑爲尊。
致君澤物付公等，我乃送老溪前村。
置之此事勿復道，且須吸盡黄金罇。
次韻季弟善權阻雪古風
作者：李綱
朝代：宋

歲晏江南三尺雪，奕奕瀌瀌遂連月。
意濃豈是天綱疏，勢重便疑坤軸折。
溪行小艇碎瓊瑤，自勝縞带隨車轍。
暝投蘭若寄僧房，更覺千巖鳥飛絕。
憶昔宣和全盛年，嘉瑞應期來自天。
千官朝賀未央裏，仰視龍尾垂蜿蜒。
珠樹瑩煌青瑣闥，玉花浮動蒼龍闕。
但將歌舞賞清妍，肯信山河會分裂。
自從國步多艱難，胡騎長驅窺漢關。
陰風慘淡隨殺氣，見雪翻使摧心顔。
古來治理初無别，中國浸强胡浸滅。
坐令和氣變陽春，肉食于今未宜忽。
迂愚放逐恩已寛，敢憚道遠貂裘寒。
空餘炯炯寸心赤，中夜不寐憂千端。
素髪飄蕭頭已滿，百年光景行將半。
未知夢幻此生中，幾回看雪光凌亂。
會當掃動豺狼穴，國恥乘時須一雪。
酒酣拔劍斫地歌，心膽開張五情熱。
中興之運我期皇，江漢更灑纍臣血。
次韻廷俊紀藥圃小集見贈之作
作者：李綱
朝代：宋

遠邀車馬出郊東，髙閣登臨四顧雄。
雨飽共欣秧稻綠，酒酣尤愛荔枝紅。
漫同小隱開三徑，頗傚前賢時一中。
坐上衆賢皆降歎，滿浮大白莫如公。
次韻張子公見寄二首·其一
作者：李綱
朝代：宋

處世何殊夢裏人，大千沙界幾迴巡。
萬緣盡處方爲我，一念生時已是塵。
幻境是誰從出沒，舌根何物辨甘辛。
安心須到無心地，始契如來清浄身。
次韻張子公見寄二首·其二
作者：李綱
朝代：宋

功名身外兩悠悠，有意功名已可羞。
與世浮沉非我意，觀時進退豈人謀。
不能爲國闢百里，祗欲歸耕老一疇。
禍福死生皆默定，初非捨去亦非求。
次韻徽言招飲絕句
作者：李綱
朝代：宋

壓架酴醿翠蔓柔，經春芬馥未全收。
主人邀客醉花下，共喜王師破蔡州。
次韻徽言見贈
作者：李綱
朝代：宋

白首窮一經，此道何嘗東。
陋質誤識擢，珥筆宸庭楓。
胸中何所見，耿耿惟孤忠。
謫官乃自取，寵辱久矣同。
朅來旅江城，勝遊幸從公。
款暱讌笑歡，顧忘身世窮。
十年倦遊意，一笑回首空。
尚餘愛君心，夢繞明光宫。
夫子抱髙趣，才氣凛以雄。
揮毫寫妙語，爗若五彩虹。
寧淹江海上，行簉鵷鷺中。
放懷且玉友，不用酟郫筒。
次韻志宏戲興宗耳疾之作
作者：李綱
朝代：宋

有病自當醫，無垢何須洗。
六解一亦亡，動容皆中禮。
諦觀新卷葉，成此清凈耳。
悟道得圓通，教體真在此。
虚含十方界，遐邇初無里。
鏗然助發機，妙響非外宄。
天人種種聲，和會歸一已。
奈何物蔽之，問藥安可止。
通以智慧刀，濯以功德水。
是病速須除，慎勿聽鄧子。
次韻志宏泛碧齋會連飲三罸爵
作者：李綱
朝代：宋

占得溪山作散僊，更欣佳客許邀延。
醉紅豈解勝文字，舉白還能樂聖賢。
序飲我方追柳子，賦詩子已過劉顛。
亂雲細細無情致，不放銀蟾上碧天。
次韻志宏秋曉見示古風二首·其一
作者：李綱
朝代：宋

庭户曉蕭騷，寒聲起疏葦。
凄然驚客夢，秋色浩如水。
南方苦炎熱，羈旅困泥滓。
及兹風露凉，又復悲宋子。
散策東籬下，佳菊有新蘂。
美人渺何在，明月共千里。
緇塵敝紫貂，錦字寄黄耳。
欲賦秋風辭，煙雲愁落紙。
次韻志宏秋曉見示古風二首·其二
作者：李綱
朝代：宋

苦熱喜新凉，蕭蕭響黄葦。
雨餘山吐輝，沙沒溪漲水。
天髙氣澄明，太清無穢滓。
泠然欲御風，一訪赤城子。
笑讀香霞篇，時餐金蛾蘂。
逝將遊蓬瀛，弱水三萬里。
咄嗟無羽翰，相望徒勞耳。
不如且賦詩，虵蚓動盈紙。
次韻志宏見示·其一
作者：李綱
朝代：宋

胡馬依風亦北嘶，雲鴻隨候且南飛。
奏刀久愛庖丁善，鼓瑟聊同曾點希。
舉世渾如蟻穴夢，何人解契箭鋒機。
我觀法界皆真宅，不必吾家始是歸。
次韻志宏見示·其二
作者：李綱
朝代：宋

謫從天上墮人寰，惟有清風夜款關。
皓月一輪窺筆硯，白雲千里映溪山。
我因拙誤無方治，子以才鳴有意攀。
須信全齊千駟景，未如陋巷一瓢顔。
次韻志宏見示寒翠亭之作
作者：李綱
朝代：宋

虚亭枕山麓，萬籟如笙簫。
佳哉松竹林，颯然風露秋。
我題亭上名，過客爲少留。
所嗟結搆小，未稱山光浮。
緬懷瑯琊亭，醉翁昔曾遊。
今我聊復爾，一洗胸中愁。
數子真好事，佳句相與捜。
會當同勝會，及此月如鈎。
次韻志宏見示山居二首·其一
作者：李綱
朝代：宋

千仞青山一草堂，蕭然遠去利名場。
夜凉愈覺風月好，雨過惟聞松桂香。
野寺春朝喧鳥雀，田家日夕下牛羊。
因公錄示山居作，使我歸休意轉忙。
次韻志宏見示山居二首·其二
作者：李綱
朝代：宋

知章本是四明狂，珥筆聊依日月光。
謫宦未從南畝樂，傲時自愛北窗凉。
溪山勝處陪詩社，文字空中見法王。
何必更求難老術，得閒身世自舒長。
次韻志宏見示春雪長句
作者：李綱
朝代：宋

百花爛漫如冶容，頗訝陡然春色濃。
那知忽作三尺雪，草木洗盡羣芳空。
六英飄舞片片好，誰與刻削嗟神工。
谿山恍在玉壺裏，樓觀飛出瑶臺中。
却憐極目皆皓素，不復零落傷殘紅。
幽人栩栩應夢蝶，落絮漠漠方黏蜂。
虚堂兀坐清入骨，欲期汗漫遊鴻濛。
剡谿訪戴久寂寞，安得一御泠然風。
年來端恐詩道窮，幸予佳句時争鋒。
客愁已劇更賦雪，半夜吟苦天地白。
次韻志宏見贈拙軒
作者：李綱
朝代：宋

梁谿之拙天下絕，六年出入黄金闕。
太官珍膳厭羶肥，謫墮沙陽甘筍蕨。
胸中空洞何所有，羞逐緇塵事奔走。
鷦鷯本是棲一枝，鮒魚何用求升斗。
翻羮觸諱拙誰如，悻悻還慚淺丈夫。
小軒燕處聊自榜，方丈迥覺含空虚。
簿書粗了多暇日，坐看日光搖霽隙。
百年銷沒向此中，金玉滿堂何所益。
不如便作逍遙人，富貴於我如浮雲。
欲知內外孰輕重，何翅鴻毛與萬鈞。
平生習氣未能已，更續春秋修舊史。
馬遷忍恥託空文，欲洗前非徒費水。
虞卿歸隱亦著書，筆墨自可爲歡娱。
心閑意到時一掃，何用寸寸參釐銖。
擴然無事還面壁，禪悅爲牀法爲食。
月光照破客塵空，那有絲毫掛欣戚。
栟櫚好學今所無，返從拙者來問途。
拙翁已拙更何說，萬里清風一輪月。
次韻志宏贈丹霞師
作者：李綱
朝代：宋

傾蓋相逢亦有緣，那堪心契更同年。
六根凈處三生現，一點通時萬法全。
蓮社子能知舊侣，香山我亦學癯仙。
丹霞妙悟思良覿，千偈瀾翻看湧泉。
次韻折仲古安撫端明食荔子感懷書事之作
作者：李綱
朝代：宋

臥病閩山强自支，嘗珍似與故人期。
却嗟老眼傷心日，又見輕紅着子時。
萬事從來皆默定，一樽聊復賦新詩。
使君不作楞梨看，他日逢人舉似爲。
次韻招志宏見過
作者：李綱
朝代：宋

旰起禪房只杜門，忽思嘉客共論文。
連山霧雨密難解，隱耳雷霆驚乍聞。
我向圖書端作蠧，子今胸抱欲吞雲。
春堂談笑能相就，爲把沈煙細細焚。
次韻曾徽言桂漿
作者：李綱
朝代：宋

金椀擎來碧玉漿，端令袢暑吸飛霜。
何須社甕麴蘖法，自带廣寒風露香。
清入肺肝殊有韻，甘餘齒頰固難忘。
七甌已勝盧仝茗，似得仙人石髓嘗。
次韻李似之秋居雜詠十首·其一
作者：李綱
朝代：宋

達人有大觀，曲士多自束。
忘真供物役，終歲惟僕僕。
所以梁谿翁，歸來蓺松菊。
寒泉友龜魚，豐草侣麋鹿。
清風爲掃門，明月相照燭。
世故悉棄捐，吾方樂於獨。
次韻李似之秋居雜詠十首·其一〇
作者：李綱
朝代：宋

浮雲不成雨，晶晶行晴晝。
朝蔽扶桑暾，夜掩長河宿。
迴颷一掃除，戢戢見遠岫。
青天與白日，四顧喜瞻搆。
願乘六氣辯，撫手磨宇宙。
冷然御風行，平昔笑禦寇。
次韻李似之秋居雜詠十首·其七
作者：李綱
朝代：宋

兩曜真跳丸，百年如轉軸。
富貴能幾何，飄若雲過目。
惟有金仙書，可以靜中讀。
冷暖初自知，運用要當熟。
仲尼貴毋我，老氏欲爲腹。
悟真奚必多，半偈亦云足。
次韻李似之秋居雜詠十首·其三
作者：李綱
朝代：宋

烏鵲故巢心，鴻鴈稻梁謀。
梁谿十畝園，歲晚營菟裘。
自我去泉石，歲律纔一周。
安知巨盜起，千里來蜂蟊。
老稚適淮東，旅泊如寄郵。
已矣復何言，吾生感行休。
次韻李似之秋居雜詠十首·其九
作者：李綱
朝代：宋

朝市不可留，山林有佳趣。
結廬無人境，散策時遠步。
手攜葛翁杖，足躡祖師屨。
一笑浮世空，欻若草頭露。
幻身粗飽煖，此外復何慮。
休問東陵瓜，且種梁谿芋。
次韻李似之秋居雜詠十首·其二
作者：李綱
朝代：宋

亭亭南山松，下蔭千里道。
結根既得地，秀色亦何好。
歲寒霜霰苦，獨立君子操。
如何慷慨士，百慮繞中抱。
寸心多感傷，搖搖若旌纛。
逝將歸江湖，更拜散人號。
次韻李似之秋居雜詠十首·其五
作者：李綱
朝代：宋

禪悅知道腴，寂樂忘世喧。
自從遊宦來，常恐歲月捐。
願從善知識，超然同晤言。
心清聞妙香，不必爐中煙。
竹實自鸞鳯，腐鼠從烏鳶。
典籍亦可棄，魚兔非蹄筌。
次韻李似之秋居雜詠十首·其八
作者：李綱
朝代：宋

我行大江濱，舉頭見鍾山。
清風自南來，長嘯宇宙寛。
邂逅適相遇，取友平生端。
戀戀故人意，憐此范叔寒。
世路方多虞，期子慎所安。
他時來訪我，陋巷一瓢顔。
次韻李似之秋居雜詠十首·其六
作者：李綱
朝代：宋

取飯遣化人，散花有天女。
維摩一方丈，安用室百堵。
況我麋鹿姿，本非冠冕伍。
脫身歸梁谿，蓑笠釣煙雨。
結交有風月，掃念無寒暑。
巨盜儻削平，此志良自許。
次韻李似之秋居雜詠十首·其四
作者：李綱
朝代：宋

鼓鼙思將帥，戡亂屬豪傑。
吾儒貴全才，冠履仍佩玦。
憬彼乘間盜，萌蘖傲霜雪。
鋤惡當務本，使衆宜以悅。
一掃巢穴空，毋俾蟻蝟結。
安得李臨淮，念此五情熱。
次韻李似宗見示小圃之作二首·其一
作者：李綱
朝代：宋

山林自與性相宜，卜築何須物物奇。
旋剪荆榛開小徑，自移松菊趁佳時。
雲生北嶺難持寄，月出東山有所思。
歲晚龐翁更多病，攜家真赴鹿門期。
次韻李似宗見示小圃之作二首·其二
作者：李綱
朝代：宋

竹影桐陰夏日長，水花晚色浄林塘。
招邀風月成三友，邂逅賓朋共一觴。
閑把琴書聊自樂，靜看蜂蝶爲誰忙。
年來百念皆灰冷，願學螺川雲水鄉。
次韻李似表縣丞出示遊西湖古風二首·其一
作者：李綱
朝代：宋

迂愚與世違，深渺方自屏。
蕭然巖壑心，不與餘事並。
澄湖武林西，風物非塵境。
願爲境中人，此志久已定。
卜居梁谿濱，日汲陸子井。
幽夢繞湖山，妙趣神先領。
浮家苕霅間，初不費馳騁。
招攜得佳友，髙詠笑匡鼎。
富貴如浮雲，功名真畫餅。
且盡季鷹杯，更飽盧仝茗。
李侯東南來，胸次涵萬頃。
作詩紀幽尋，句法言可永。
念子到山中，天地正悽冷。
青鞋踏冰霜，共賞誰復肯。
勝遊子先之，吾亦行買艇。
次韻李似表縣丞出示遊西湖古風二首·其二
作者：李綱
朝代：宋

李侯嗜學古，餘事皆遠屏。
昂昂鸞鵠姿，豈與凡禽並。
捧檄來南州，初識浙江境。
尋盟款吾廬，不待日中定。
從容叩所得，響答如汲井。
時方羅俊乂，寧久淹簿領。
清秋鵰鶚飛，大道驊騮騁。
詞章尤激昂，筆力可扛鼎。
虛堂縱談笑，霜月掛金餅。
夜闌言愈微，至味嚼佳茗。
古來會合難，歲月積俄頃。
願子謹所之，萬里路方永。
吾衰老閒曠，軒冕志已冷。
棲遲丘壑間，此興良自肯。
他日來相遇，梁谿尋釣艇。
次韻李西美舍人見寄二首·其一
作者：李綱
朝代：宋

虜騎長驅犯帝闉，濫陪國論敢謀身。
十年不得關河信，四海猶飛戰伐塵。
駕馭英雄歸睿主，扶持宗社賴元臣。
自慚老病無長策，徒奉藩條牧細民。
次韻李西美舍人見寄二首·其二
作者：李綱
朝代：宋

幾年離索渴微言，敢意髙車過我門。
暫解軒中徐孺榻，謾開坐上孔融樽。
羨君感慨猶能飲，顧我衰遲已抱孫。
杞梓楩楠委崖谷，上章端欲叩天閽。
次韻杜子美九日藍田崔氏莊
作者：李綱
朝代：宋

遠謫須知懷抱寛，節逢九日亦追歡。
手挼青蘂看浮醆，蠟剪黄花戲插冠。
淅淅斜風飛敗葉，蕭蕭細雨作輕寒。
天涯只是思親切，更把家書再四看。
次韻東坡四時詞四首·其一
作者：李綱
朝代：宋

玉欄花發惟愁落，風捲柳綿穿繡幕。
繞池煙草碧成茵，夾竹露桃紅破萼。
美人半醉軟香肌，不語憑欄知恨誰。
莫把春愁自銷損，且唱樽前金縷衣。
次韻東坡四時詞四首·其三
作者：李綱
朝代：宋

梧桐葉脫苔滋綠，綺窗寂寂風敲竹。
笑將紅扇撲流螢，戲剪碧荷装寶屋。
深沉玉宇夜長扃，風露凄凉可一庭。
步月清霄攜手處，誰家笛作斷腸聲。
次韻東坡四時詞四首·其二
作者：李綱
朝代：宋

深院沉沉清晝永，畫屏玉枕冰肌冷。
轆轤驚起寶釵横，香篆浮煙簾幕靜。
翠眉不爲捧心顰，鬢亂粧殘約略勻。
情似楊花無定處，可憐金谷墮樓人。
次韻東坡四時詞四首·其四
作者：李綱
朝代：宋

參横葉落闌干角，夜氣侵人覺衣薄。
香醪只怕玉樽空，殘燈旋剔金釭落。
夢回酒醒聽啼鵶，起看霜晴日襯霞。
笑道紅梅夜來發，臨階自摘一枝花。
次韻林茂南參謀觀閲水戰之作
作者：李綱
朝代：宋

習戰樓船章水濱，機輪運轉若無人。
旌麾耀日驚飛鷺，金鼓翻波躍錦鱗。
四坐縱觀聊舉白，一陽潛動欲回春。
羽書正報淮淝捷，想見臚傳設九賓。
次韻江滋秀才見寄
作者：李綱
朝代：宋

拙直從知慕古風，吾衰不復夢周公。
心如葵葉雖終日，身逐溪流且向東。
華藏千函游佛界，黄粱一枕悟仙翁。
何當放浪塵埃外，回首滄洲興未窮。
次韻淵明九日閑居
作者：李綱
朝代：宋

天地一逆旅，於焉寓此生。
羣陰慘將暮，共愛九日名。
氣清霜露肅，天朗山川明。
月户藹夜色，風林颯秋聲。
東籬菊有華，可以延我齡。
采采金瑣碎，泛此玉觴傾。
一醉遺萬物，况復軒裳榮。
淵明骨已朽，千載同兹情。
時危丹砂遠，歲晏將何成。
次韻淵明讀山海經
作者：李綱
朝代：宋

清霜落喬木，翠色颯以疏。
而我正臥病，蕭然寓精廬。
起坐無與歡，散帙聊觀書。
心遊千載間，超詣非舟車。
更酌一杯酒，薦此果與蔬。
緬懷陶淵明，雅志與我俱。
還看枕間屏，乃是歸來圖。
古人不予欺，歲暮將何如。
次韻湖陰曲
作者：李綱
朝代：宋

繡鞍玉勒黄金鞭，躍馬直入無玉錢。
繞營三匝人不識，天風翻動旌旗鮮。
賊臣晝寢蒼黄起，夢裏陽烏光照水。
追風鐵騎去非遲，真主那從賊中死。
寶鞭傳玩日淒淒，行遠不聞天馬嘶。
千金安用試虎口，將帥何如思鼓鞞。
西南大星寒有鋩，畫衣繡衮垂平章。
九重宫殿鎖春色，豈如萬里秦城長。
次韻王堯明三絕句·其一
作者：李綱
朝代：宋

春風初入牡丹枝，國色天香艷姣姬。
堪笑謫仙猶半醉，清泉沃面與題詩。
次韻王堯明三絕句·其三
作者：李綱
朝代：宋

鄭衞曲終纔雅奏，詞人賦詠本多誇。
未能句語全無纇，猶貴瓊瑜不掩瑕。
次韻王堯明三絕句·其二
作者：李綱
朝代：宋

康時致主接英遊，姚宋開元第一流。
憔悴三閭空澤畔，離騷終日念靈脩。
次韻王堯明喜雨古風
作者：李綱
朝代：宋

神化茫茫端莫測，不雨踰時忽盈尺。
誰云幽默志難通，一念周圓誠已格。
井枯河竭欲飛塵，麥秀漸漸實半娠。
翠虬潛伏杳無處，遺蝗出地方鱗鱗。
觀音妙智悲慈主，爲灑楊枝作甘雨。
應憐禱禬罄勤渠，致遣神人夢中語。
雨暘之數雖有時，遲速亦可精神移。
世間萬法盡心造，報若影響寧難期。
不知今夕復何夕，千里風雲來陣墨。
驅雷掣電雨建瓴，似赴前期初不忒。
威神自在誰復如，噀酒投髗術已疏。
有秋頗足慰民望，可喜更須煩史書。
衣冠北渡連墻堵，旅食經時念終窶。
已欣霖雨起蟠龍，更慶天兵擒猛虎。
邇來世事不掛心，惟有憂國思猶深。
安得年豐羣盗息，歸助擊壤堯民音。
次韻王堯明四旱詩·井汲
作者：李綱
朝代：宋

我居梁谿傍，密邇陸子泉。
漂流旅海陵，又欲買一廛。
願言酌甘芳，爲滌腥與羶。
居然值歲旱，此志無由全。
百井盡枯涸，簡編匪虛傳。
夜汲費燭炬，曉趨駢足肩。
一壺信千金，一飲或萬錢。
逝將向井拜，飛泉爲濺濺。
泓澄古鏡色，吸引星光圓。
洋洋療衆渇，不竭如巨川。
井收遂勿幕，瓶盆送迴旋。
飲水自可樂，安用井底眠。
次韻王堯明四旱詩·河運
作者：李綱
朝代：宋

漕渠如坦途，泛此往來宅。
疏川誰之功，乘木本諸益。
常疑侔滄溟，巨釣可龍伯。
那知旱暵甚，有此困涸阨。
豈無車班班，莫勝倉箱積。
譬猶一鶚飛，孰與鷙累百。
汲江勞甕盎，禱雨費珪璧。
端爲魚鼈憂，無乃雲雷斁。
安得千里波，篙師發櫂歌。
願借壯士手，爲乃挽天河。
次韻王堯明四旱詩·酺祭
作者：李綱
朝代：宋

閔旱意不樂，駕言遊近坰。
田父紛在野，祭酺方乞靈。
借問何以然，東臯産蝗螟。
主張有神物，薄禮羞微馨。
神歆庶災熄，敢愛酒滿瓴。
導我試往觀，戢戢初插翎。
剪穗齊若刀，抱稈牢如釘。
異哉天壤間，孕此妖孽形。
羣族既蕃衍，氣類屯臊腥。
仲尼所不堪，紀異垂麟經。
畀火見周雅，捕瘞聞唐庭。
人力自足勝，何須詰冥冥。
聰明實依人，正直神所聽。
區區觴豆間，厥德安足銘。
誰能起雲師，霈雨驅疾霆。
一洗羽孽息，寥落如晨星。
次韻王堯明四旱詩·雩禱
作者：李綱
朝代：宋

雩祭法已古，東方見蒼龍。
厥後兹禮廢，但禱釋梵宫。
淮堧值歲旱，川涸山欲童。
次韻王堯明遊北寺
作者：李綱
朝代：宋

小雨濕殘花，迴風振芳草。
勝遊宜及時，嘉此春物好。
蕭然二三子，散策窮杳眇。
招提枕郊頭，殿閣出林表。
中有王屋泉，一酌百慮澡。
踟蹰古城隅，幽徑通翠篠。
嗟予阻追陪，正坐塵事繞。
衣冠方北渡，親故幸非少。
客情終念歸，回首雲縹緲。
遥憐松菊荒，仰羡鸛鶴矯。
園田誠可樂，鼙鼓尚驚擾。
何當終素心，永歎憂用老。
次韻王豐甫同遊西禪斗車堂
作者：李綱
朝代：宋

傑閣雄樓杳靄間，佳辰良夜共躋攀。
斗回髙柄臨華棟，月湧清光出遠山。
急景行将悲晼晚，此身難得到寛閑。
世間百慮何時了，且對金樽一解顔。
次韻申伯上杭道中見示二首·其一
作者：李綱
朝代：宋

川途荏苒度年華，命與時謀敢自嗟。
但使直方能養浩，豈知權勢解悲夸。
淮舟昔共茱萸酒，閩館今同薄荷茶。
往復紛紛成底事，龐公只合訪丹霞。
次韻申伯上杭道中見示二首·其二
作者：李綱
朝代：宋

相逢閩嶺得同行，秋早凄然風露清。
蟬曳殘聲吟翳薈，泉飛小瀑落峥嶸。
濃雲林表千峰立，細路山腰一線横。
坎止川流任天運，未應萍梗歎勞生。
次韻申伯見贈
作者：李綱
朝代：宋

連年奔走厭艱難，痛憤胡雛入漢關。
萬里自忘鯨海遠，一身今伴嶺雲閒。
孤忠耿耿空餘志，華髪蕭蕭已映顔。
慚愧故人相勞苦，去時明月却同還。
次韻疇老贈丹霞三篇并寄丹霞以代簡書 送次丹霞歸瑞光巖韻 其一
作者：李綱
朝代：宋

太虚元湛寂，妙用起雲雷。
若解明如鏡，何須冷似灰。
次韻疇老贈丹霞三篇并寄丹霞以代簡書 送次丹霞歸瑞光巖韻 其二
作者：李綱
朝代：宋

不能汲水機圓，自笑翻羮手捩。
願從明眼高人，爲看三生寶地。
次韻疇老贈丹霞三篇并寄丹霞以代簡書·次自警示丹霞韻
作者：李綱
朝代：宋

佛法如滄溟，深廣初無底。
欲以蠡測之，望洋顙已泚。
我生乃虚幻，瀛渤一漚起。
安得具眼人，爲發無生理。
丹霞古禪伯，一派曹溪水。
出岫或雲行，遇坎亦淵止。
諦觀古文詩，相識佳句裏。
聞風欲見之，踴躍不能已。
豐巖距平津，飛錫片時耳。
願將雪澡心，試聽風生齒。
次韻種果絕句
作者：李綱
朝代：宋

分枝擢幹倐花開，長養初從寸許栽。
欲識菩提能結果，靈根端自箇中來。
次韻羅丈留寶峰長老之作
作者：李綱
朝代：宋

至行孤高金不堅，犀顱鶴骨自巉然。
寶峰即是如如體，何用歸休更覓禪。
次韻羅修撰古風
作者：李綱
朝代：宋

衡嶽臨清湘，欲往吾無航。
側身長太息，心逐鴈南翔。
洪河擘太華，欲往吾無馬。
何當御風游，揮手與世謝。
公家藏二圖，尤物伴閒暇。
那知造化工，寓此粉墨假。
一見慰我心，試使畫工寫。
崢嶸峻極姿，慘澹生筆下。
舊遊得窺尋，真賞寄持把。
輕雲出層峰，飛瀑落高罅。
川原藹林芿，山崦露臺榭。
幽討窮雙眸，駐立勞兩骻。
圖成掛虚堂，秋色忽改夏。
清風掃凉朝，明月炚深夜。
恍然疑斷取，無乃資幻化。
作詩聊謝公，更辱報章灑。
清新鄙元白，風流追屈賈。
氣象嶽爭雄，諷玩手忘捨。
觀圖更得詩，端如飽膾炙。
什襲藏篋中，光鋩照林野。
次韻翁士特相招居武夷
作者：李綱
朝代：宋

武夷山色翠崔嵬，應笑梁谿又到來。
脫網弱鱗初縱逸，傷弓倦翮尚驚猜。
閒中陶寫資詩句，愁裏銷除賴酒杯。
誰道川途廢光景，無根樹子不妨栽。
次韻艾宣畫四首·杏花白鷼
作者：李綱
朝代：宋

春入羣芳此最妍，露枝煙蘂褭成團。
不知閑客來何處，獨傍花枝仔細看。
次韻艾宣畫四首·竹鶴
作者：李綱
朝代：宋

磊落胎仙誰最宜，此君節操凛霜威。
琴心試與彈三疊，從看婆娑舞羽衣。
次韻艾宣畫四首·蓮龜
作者：李綱
朝代：宋

紅粧翠蓋曉參差，水面浮游有戲龜。
誰道千年解巢葉，也知曳尾已多時。
次韻艾宣畫四首·黄精鹿
作者：李綱
朝代：宋

黄精苗盛雪初融，疊疊峰巒紫翠重。
巖前雙鹿臥底事，秪應眷日長新茸。
次韻茂載海陵寓居有感三首·其一
作者：李綱
朝代：宋

羣盜休憑險，天弧正指狼。
犬羊徒跋扈，貔虎極精强。
寓目江山異，傷心花草香。
淛河那得此，回首一彷徨。
次韻茂載海陵寓居有感三首·其三
作者：李綱
朝代：宋

不謂繁華地，還飛戰鬭塵。
澆愁空泥酒，極目更傷春。
懷古繙書帙，論情託友人。
誰深醫國術，吾欲問甘辛。
次韻茂載海陵寓居有感三首·其二
作者：李綱
朝代：宋

江城飄泊久，幽徑綠寒莎。
歎息青春暮，悲傷白髪多。
蒼生端若此，狂寇竟如何。
更起乘桴興，滄洲萬里波。
次韻葉少藴內翰丈霅川上買得弁山石林二首·其一
作者：李綱
朝代：宋

翰林風度世間無，炯若清冰置玉壺。
暫向霅川謀小隱，未應魯國舍真儒。
平泉草木何須記，杜曲桑麻幸可圖。
我亦新霑散人號，浮家正欲老江湖。
次韻葉少藴內翰丈霅川上買得弁山石林二首·其二
作者：李綱
朝代：宋

視草金鑾不記年，却將心事付林泉。
歸居盤谷真良策，買得愚溪定夙緣。
隔竹聞聲鳴佩玉，揮毫落紙散雲煙。
欲誇水石無窮趣，故把新詩得得傳。
次韻虢國夫人夜遊圖
作者：李綱
朝代：宋

金鞍玉勒連錢驄，車如流水馬如龍。
遺簪墮珥碎珠翠，蜜炬夜入蓬萊宫。
曲江宫殿春蒲柳，玉盤犀筯傳纖手。
坐中綽約盡天人，錦茵雲幕清無塵。
賜名大國動光彩，馬嵬回首空啼痕。
我欲題詩弔千古，喪國亡家皆此路。
嫣然一笑傾人城，皓齒明眸真女虎。
次韻謫居三適·午窗坐睡
作者：李綱
朝代：宋

涉世幾滅頂，欲爲多掣肘。
功名如浮雲，於我亦何有。
惟兹華胥國，風土諳已久。
坐中可斷取，聊試維摩手。
昏昏一卷書，兀兀三杯酒。
飄然到其鄉，自覺樂而壽。
嗟我蒲柳姿，未老先已朽。
何嘗慕管蕭，但欲師廣受。
未能脫羈束，洗濯愈瑕垢。
已矣姑兩忘，蘧蘧學莊叟。
次韻謫居三適·夜臥濯足
作者：李綱
朝代：宋

養生貴養足，不假衾與裯。
温温斗水間，可以解我憂。
月露夜寂寂，風雨寒颼颼。
呼童具盆湯，足若雙蜺投。
老來嗜坐臥，突兀鷹在韝。
有時起游行，恍訝煙雲浮。
自從飽滌濯，此病良已瘳。
虚堂日千轉，輕捷如沐猴。
次韻謫居三適·旦起理髪
作者：李綱
朝代：宋

未能運河車，上泝泥丸宫。
鬢髪忽已華，颯若冒雪松。
清晨起自理，濯此萬里風。
蕭蕭櫛齒快，淅淅氣脉通。
呼兒助千徧，緩手無怱怱。
我生本疏懶，誤墮軒冕中。
野馬就羈靮，何如霧生鬃。
握髪諒未能，散髪聊與同。
金丹變鬒色，緣合亦易逢。
逝將弄雲海，一訪安期公。
次韻邵子非見贈之作
作者：李綱
朝代：宋

持竿相與釣鯨魚，歎息平生術已疏。
嬉戲尚能追舊事，窮愁聊復著新書。
昂霄聳壑公行爾，拂石眠雲我自如。
卜築相望纔一水，未應歲晚恨離居。
次韻鄧志宏梅花
作者：李綱
朝代：宋

空山極望皆黄葦，欲挽天河聊一洗。
溪邊的皪見梅花，冷蘂疏枝澹煙水。
安得健步移我堂，清夜桂魄來孤光。
人寰塵土飛不到，鼻觀寂寂聞天香。
吾衰文思久不起，見子新詩端可喜。
落英坐使笑天桃，結實定知非苦李。
年來蹤跡墮空濛，與子追隨邈未窮。
琢磨妙句覷天巧，爲我一振詩家風。
次韻鄭教授見寄
作者：李綱
朝代：宋

泛梗飄萍逐水流，故人書到正霜秋。
扶顛拯溺多迂論，問舍求田更拙謀。
輦道淒涼沙磧外，鉤陳寂寞楚江頭。
次韻鄭顧道侍郎用師字韻見贈
作者：李綱
朝代：宋

昔年班列會京師，邂逅相逢只舊知。
一紀此身渾似夢，中原回首不堪思。
乍欣旌旆來臨日，共喜江山適意時。
感慨不須諭舊事，且将强健對芳巵。
次韻鑿空閣
作者：李綱
朝代：宋

東坡謫仙人，遊此江海境。
賦詩鑿空閣，如以鏡寫影。
我來遥相望，荏苒歲月永。
讀翁閣上詩，宛若相像鏡。
平生憂患餘，胸次徒耿耿。
脫身鯨波間，遠跡方自屏。
泊舟值炎蒸，風雨變清冷。
佳哉幽深地，自絕鋒鏑警。
願爲劍藏神，不作錐露穎。
携家隱山林，屬意在閩嶺。
次韻陳中玉大卿二首·其一
作者：李綱
朝代：宋

初官託芘記當時，晚誤明恩入紫微。
天邑禦戎同象弭，海邦避地各緇衣。
能詩解飲陶元亮，去國還家丁令威。
漂泊不須傷客寓，無何爲室更安歸。
次韻陳中玉大卿二首·其二
作者：李綱
朝代：宋

叨塵黄閣值明時，推挽英髦愧力微。
海上相逢顔愈渥，篋中誰謂出無衣。
救焚拯溺非天數，脩政攘夷賴主威。
舊國故鄉休悵望，中興恢復佇旋歸。
次韻陳中玉大卿見贈·其一
作者：李綱
朝代：宋

奔走連年厭庾塵，每觀前史愧良臣。
退藏願學靈龜蟄，進取寧希尺蠖伸。
黄帽青鞋從素志，蒼顔華髪愧陳人。
功名老去渾無味，麴蘖愁來覺有神。
且把江山聊寓目，須将夢幻與觀身。
羲書得象誰知者，更抱遺經究獲麟。
次韻陳中玉大卿見贈·其二
作者：李綱
朝代：宋

漂泊干戈行路塵，端知奔命爲巫臣。
德同蘧瑗知舒卷，時在荘周有屈伸。
皂蓋朱旛多舊愛，石渠東觀正當人。
未将老手司文翰，且賦新詩泣鬼神。
淮浦追尋三改甲，天涯相遇兩閑身。
中興作頌須元結，瑞國當爲一角麟。
次韻陳介然幽蘭翠柏之作 幽蘭 其一
作者：李綱
朝代：宋

幽蘭出深林，得上君子堂。
置之顧盼地，藹藹振餘光。
春風茁其芽，暗淡飄天香。
刈防豈無用，授夢方薦祥。
紉佩美屈子，披風快襄王。
秋髙白露下，摧折增感傷。
願與菊同瘁，羞隨蕕並長。
收根歸舊林，肯改無人芳。
次韻陳介然幽蘭翠柏之作 幽蘭 其二
作者：李綱
朝代：宋

温風茁幽蘭，採掇置中堂。
孤根亦何有，借此軒墀光。
耿耿不自惜，凄微泛餘香。
蕭然山林姿，詎是邦家祥。
譬猶美芹子，乃以薦君王。
棄置固其宜，零落誰復傷。
賦詩慰寂寞，念子故意長。
願言同心人，去去揚清芳。
次韻陳介然幽蘭翠柏之作 翠柏 其一
作者：李綱
朝代：宋

翠柏方歲寒，獨立羣木外。
不爲衆所知，此理實難會。
惜哉結根淺，未使極髙大。
天風動虬枝，蕭瑟起清籟。
儻無斤斧殘，會拂千丈黛。
空餘霄漢志，不逐雪霜改。
委棄老空山，浩蕩付玄宰。
次韻陳介然幽蘭翠柏之作 翠柏 其二
作者：李綱
朝代：宋

崇岡有翠柏，擢榦煙靄外。
託非不得地，據此羣山會。
青青歳寒姿，自許百圍大。
舞月散清影，號風振虚籟。
誰云根如石，已見色參黛。
幽人挺髙懷，顧我顔不改。
知音自昔難，多財爲爾宰。
次韻陸敦禮留題皇華驛二首·其一
作者：李綱
朝代：宋

貂裘端恐敝緇塵，勇向明時乞得身。
却擁紫荷來握節，遥知白鹿已隨輪。
棣華輝映蕃宣地，篇什流傳放逐人。
只恐晋江難久駐，爲將直道福生民。
次韻陸敦禮留題皇華驛二首·其二
作者：李綱
朝代：宋

宫漏初殘唱曉鷄，周廬同守禁城扉。
龍墀密簉鵷鸞羽，玉殿先瞻日月衣。
青瑣笑談情已厚，皂囊章奏意何稀。
擁旄晝繡方如意，也念飄零未得歸。
次韻題棣華堂
作者：李綱
朝代：宋

沙陽地僻有幽人，三樂高懷自壯辰。
雛鳯已聞棲郄桂，棣華更祝壽莊椿。
家餘美醸時觴客，手植名花日賞春。
借問市朝耽戀者，何如雲水自由身。
次韻題樂全庵贈鄧季明
作者：李綱
朝代：宋

寓形天壌間，自適乃其至。
放懷得山林，肯逐市朝醉。
舉世競紛華，誰識靜中意。
澄清謝泥滓，淘汰見精粹。
遊心無何鄉，養此浩然氣。
猗歟樂全翁，於世寡所嗜。
築菴以自居，方丈含大地。
請問菴中人，其樂何由全。
萬物備我身，不以人滅天。
南畝豐可飽，北窗凉可眠。
尚友古之人，聖賢存簡編。
有時自種植，百卉爭芳妍。
賓來聊一醉，醉中亦逃禪。
鷄鶩自擾擾，獨鶴方雲騫。
嗟予幸相見，一見即忘年。
但愧聞道晚，敢懷著鞭先。
何當歸梁谿，耒耜買一鄽。
卜居學夫子，相望兩蕭然。
次韻顧子美提舉許雪中見過之作
作者：李綱
朝代：宋

殘臘苦寒情味惡，萬里風雲欣雪作。
夜積端愁坤軸傾，曉望却驚天界擴。
玉龍鱗甲臥羣山，水海波瀾凝巨壑。
謝家兒女自多才，笑詠飛花度羅幕。
金爐未覺獸炭温，錦帳猶訝貂裘薄。
書生饑甚況復寒，坐聽朱絃折臨獄。
松孤竹老念山林，甲冷戈寒憫沙漠。
豈思龍尾賀千官，且疊琴心舞雙鶴。
瑶林玉樹粲迴環，勿謂軒庭全冷落。
擁門但作袁安臥，命駕誰思子猷樂。
溪山如畫真自知，金玉滿堂端不博。
煩公攜具款我門，注目遥空登晚閣。
凍吟猶作號寒聲，此病欲醫那有藥。
公家故自富香醪，我亦安能辭巨杓。
醉看萬事雪銷凝，妙觀圓成不須學。
次韻顧子美見示久雨三首·其一
作者：李綱
朝代：宋

一春常苦雨，入夏尚慳晴。
雲物頻舒卷，軒窗乍晦明。
下田嗟漲溢，髙岸惜頽傾。
蔓草無情思，芟除又發生。
次韻顧子美見示久雨三首·其三
作者：李綱
朝代：宋

中夏猶裌衣，澤國信殊候。
連陰不復開，似欲無晴晝。
涓涓簷間滴，駃駃渠中溜。
蒼生環堵完，遑恤吾廬漏。
次韻顧子美見示久雨三首·其二
作者：李綱
朝代：宋

朝來疑欲霽，雲氣復如蒸。
泥潦疲馳驟，晨昏錯寢興。
及時初可喜，失節反堪憎。
安得西山出，層樓共一登。
次韻顧子美見示題曲江畫像
作者：李綱
朝代：宋

天眷李唐能肖德，異人間出生其國。
於中貞觀開元間，譬若豐年多黍稷。
曲江擢秀自妙齡，國器早被燕公識。
文詞贍蔚冠後來，大冊髙文振鴻筆。
孤生徒步起荒陬，職秉鈞衡爵侯伯。
一時推挽盡正人，讜議嘉謨咸可績。
能於偏校識胡情，此理未可常情億。
哥奴豈是郎官材，誰使巖廊久踐歷。
眉宇津津挾兔鵰，醖藉居然困摧抑。
正衙造膝訪相臣，豈止伶官論安叱。
天意方將啓禄山，帝心那解疑仙客。
房帷陰謀獨上陳，三子未寃繄巨力。
偉哉相業繼姚宋，允矣威聲落夷貊。
千秋金鑑奉君王，仁者之言古遺直。
詠燕論心詎免猜，賦扇陳情竟何意。
黄鍾毁棄瓦釜嗚，鳳去鴞鴟集槐棘。
固知骨骾易嬰鱗，坐使姦諛得乘隙。
一麾出守來荆蠻，直道忘懷謝欣戚。
詩篇冥助得江山，文史終年自怡懌。
漁陽鼙鼓震長安，禍亂寧從一朝積。
翠華西幸蒙塵飛，蜀道艱難會相憶。
至言逆耳棄不收，遣祭徒勞長歎息。
古來忠讜盡如此，端欲濟時如穀帛。
空令萬世滄海南，崒兀髙名配韶石。
於粲荔丹蕉葉黄，廟貎屹然兹血食。
身亡道立復何求，失策自與當時惜。
丹青誰爲寫清姿，風度嚴凝見顔色。
顧侯好古如古人，此本云自韶陽得。
笏囊無復使人持，奕奕蟬冠照虛壁。
象設曾聞鐵作胎，英靈尚想心猶赤。
拜公遺像激懦衷，悵望天南瘴江碧。
髙辭險語極揄揚，勉強追酬愧非敵。
正之復次前韻作四篇見示是日適登城樓以望江山且閲捷報因賦六章以報之·其一
作者：李綱
朝代：宋

帝遣宗英使楚濱，漕臺元自得詩人。
從横錦繡花生舌，飛動龍蛇墨起鱗。
心拱北宸恩露渥，笑回南浦渌波春。
不須過作飛芻計，早晚追陪紫府賓。
正之復次前韻作四篇見示是日適登城樓以望江山且閲捷報因賦六章以報之·其三
作者：李綱
朝代：宋

晉敗苻秦淝水濱，謝公祗用八千人。
飛騰貔虎生修翼，屠剪鯨鯢膾硬鱗。
否運既傾終反泰，寒威已振却成春。
吾皇盛德超千古，接士端如見大賓。
正之復次前韻作四篇見示是日適登城樓以望江山且閲捷報因賦六章以報之·其二
作者：李綱
朝代：宋

黠虜狂謀犯泗濱，脅從太半是吾人。
且将戈戟殱蛇豕，會把衣裳易介鱗。
河洛至今思帝德，雲龍行見會王春。
漢官儀物都如舊，混一車書萬國賓。
正之復次前韻作四篇見示是日適登城樓以望江山且閲捷報因賦六章以報之·其五
作者：李綱
朝代：宋

城樓縹緲俯漳濱，景物依然念昔人。
雲出西山天欲雪，風來南浦水生鱗。
四圍氣象朝朝好，一點陽和處處春。
日暮短蓬輕槳急，雙魚應已付溪賓。
正之復次前韻作四篇見示是日適登城樓以望江山且閲捷報因賦六章以報之·其六
作者：李綱
朝代：宋

伊昔端居寂寞濱，每於騷雅愛其人。
長篇賸得斕斑錦，短句兼收細碎鱗。
指下粗能知越操，郢中那敢和陽春。
願藏大手無輕露，寸膽于今已自賓。
正之復次前韻作四篇見示是日適登城樓以望江山且閲捷報因賦六章以報之·其四
作者：李綱
朝代：宋

艅艎搖曳大江濱，龜手從來笑越人。
會使風檣如陣馬，何妨鷁首著龍鱗。
已欣淮北兵戈捷，且醉江南麴米春。
元直德翁忘爾汝，孰爲東道孰爲賓。
武夷山
作者：李綱
朝代：宋

百里雲山碧玉林，雕鎪融結見天心。
幔亭會散笙簫遠，天柱風髙煙霧深。
畫鶴獨留青嶂表，林花常發紫巖陰。
夢魂清切先曾到，故使飄零特特臨。
武夷行
作者：李綱
朝代：宋

憶昨退朝門下省，槐影扶疏清晝永。
瑣窗一枕夢仙山，覺來毛骨猶清冷。
謫官道出武夷山，風景翛然似夢間。
碧溪九曲山萬疊，況值密雪妝煙鬟。
寛恩今日容歸去，笑指洞天尋舊路。
霜晴日暖白雲深，遥望幔亭天一柱。
羽人導我遊仙谿，翠壁蒼崖晚更奇。
浩歌快飲縱迴櫂，星月耿耿風淒淒。
曉來換骨巖中看，玉潤金堅餘片片。
三姝駢立映彤霞，二水交流縈素練。
征鞍欲去更從容，仙境靈跡豈易逢。
他日追思不可到，夢魂還過七閩中。
歸宗寺四詠·其一
作者：李綱
朝代：宋

孤峰秀拔翠嶤岧，峰頂虚無是紫霄。
從此上賓朝帝所，直須穏跨玉龍腰。
歸宗寺四詠·其三
作者：李綱
朝代：宋

右軍真是墨中仙，到處成池豈盡然。
祗有此間疑可信，白雲書法至今傳。
歸宗寺四詠·其二
作者：李綱
朝代：宋

溪流宛轉若翔鸞，翠色涵虛特地寒。
底事舞餘窺碧沼，袛應誤作鏡中看。
歸宗寺四詠·其四
作者：李綱
朝代：宋

光射蒼巖石鏡屏，我來一現豈無情。
誰云顯晦知時節，長伴空山寒月明。
歸次海康登平仙亭次莱公韵
作者：李綱
朝代：宋

碧海瞰危亭，波光混大清。
曠懷知樂此，夷險本來平。
歸次海康登平仙亭次莱公韵·雷廟讀丁晉公所作碑
作者：李綱
朝代：宋

巨卵曾因霹靂開，海邦從此得名雷。
只知寇老曾遷此，作記何緣丁令來。
殘臘雪再作二首·其一
作者：李綱
朝代：宋

朔風三日散輕埃，珠蘂瓊花一夜開。
灝氣遠從雲表下，清聲初自竹間來。
未論上瑞呈三白，且助元功澤九垓。
向晚城樓聊寓目，西山千疊玉崔嵬。
殘臘雪再作二首·其二
作者：李綱
朝代：宋

縈回作舞下烟霄，滿地光鋩混凸凹。
虚幌夜寒疑月彩，疏林曉粲誤梅梢。
遠懷戴隱終須訪，髙擁袁門未易敲。
好是碧天雲散後，銀蟾皎潔兩相交。
毛竹洞
作者：李綱
朝代：宋

洞生毛竹綠猗猗，枝幹扶疏滿洞垂。
傳是羣仙遊息地，蔽藏不許世人知。
水磑
作者：李綱
朝代：宋

鑿木爲機運不休，溪邊疊石駃溪流。
但知隨水能旋轉，肯道舂糧不自由。
輪輻詎爲君子器，機關端與小人謀。
方知抱甕漢陰老，混沌何須是假脩。
水調歌頭
作者：李綱
朝代：宋

太白乃吾祖，逸氣薄青雲。開元有道，聊復乘興一來賓。天子呼來方醉，灑面清泉微醒，餘吐試龍巾。詞翰不加點，歌闋滿宮春。筆風雨，心錦繡，極清新。大兒中令，神契兼有坐忘人。不識將軍高貴，醉裡指汙吾足，乃敢尚衣嗔。千載已仙去，圖象聳風神。
水調歌頭
作者：李綱
朝代：宋

如意始身退，此事古難諧。中年醉飲，多病閒去正當才。長愛蘭亭公子，弋釣溪山娛適，甘旨及朋儕。衰疾臥江海，鷗鳥莫驚猜。酒初熟，招我友，共一杯。碧天雲卷，高掛明月照人懷。我醉欲眠君去，醉醒君如有意，依舊抱琴來。尚有一壺酒，當復為君開。
水調歌頭
作者：李綱
朝代：宋

律呂自相召，韶頀不難諧。致君澤物，古來何世不須才。幸可山林高臥，袖手何妨閒處，醇酒醉朋儕。千里故人駕，不怕物情猜。秋夜永，更秉燭，且銜杯。五年離索，誰謂談笑豁幽懷。況我早衰多病，屏跡雲山深處，俗客不曾來。此日掃花徑，蓬戶為君開。
水調歌頭
作者：李綱
朝代：宋

物我本虛幻，世事若俳諧。功名富貴，當得須是個般才。幸有山林雲水，造物端如有意，分付與吾儕。寄語舊猿鶴，不用苦相猜。醉中適，一杯盡，復一杯。坐間有客，超詣言笑可忘懷。況是清風明月，如會幽人高意，千里自飛來。共笑陶彭澤，空對菊花開。
水調歌頭
作者：李綱
朝代：宋

秋杪暑方退，清若玉壺冰。高樓對月，天上宮殿不曾扃。散下悽然風露，影照江山如晝，渾覺俗緣輕。弋者欲何慕，鴻羽正冥冥。世間法，唯此事，最堪憑。太虛心量，聊假梨棗制頹齡。但使心安身健，靜看草根泉際，吟蚓與飛螢。一坐小千劫，無念契無生。
水調歌頭
作者：李綱
朝代：宋

花徑不曾掃，蓬戶為君開。元戎小隊，清曉佳客與同來。我為衰遲多病，且恁澆花藝藥，隨分葺池臺。多謝故人意，迂訪白雲隈。暮春月，修禊事，會蘭齋。一觴一詠，何愧當日暢幽懷。況是茂林修竹，映帶清流湍激，山色碧崔嵬。勿復嘆陳跡，且為醉金盃。
江上值雪戲成短歌
作者：李綱
朝代：宋

我來自南今幾月，萬里不曾看點雪。
艤舟江南煙水灣，雪作春風更奇絕。
凍雲漠漠愁鎖空，初聞冰霰響窗蓬。
鮫人泣下玉盤碎，珠璣亂落層霄中。
須臾雪片大如指，密灑江干浩無際。
白帝從以萬玉妃，婀娜旂常墮雪水。
迴風飄舞轉交加，坐看汀洲鋪玉沙。
已驚綠柳早飛絮，更訝黄蘆還带花。
沙頭鳬鴈自儔侣，天暝雲寒去何處。
漁翁獨立釣清江，披得一蓑非好句。
梁谿居士初歸來，對此超然慰所懷。
家在淮東阻行色，晴天且爲片時開。
江上晚景二首·其一
作者：李綱
朝代：宋

清江一曲深，翠岫千峰峙。
江村八九家，茅舍修竹裏。
沙頭漁網懸，林表煙素起。
焉得惠崇師，寫此真山水。
江上晚景二首·其二
作者：李綱
朝代：宋

風雨逐雲急，斷霓明飲川。
江頭日欲暮，返照青林顛。
鷗鷺自儔侣，蒹葭相接連。
平生江海志，對此却茫然。
江南六詠·其一
作者：李綱
朝代：宋

江南山，秀色晴光杳靄間。
一带平凝愁翠黛，數峰孤絕聳煙鬟。
江南六詠·其三
作者：李綱
朝代：宋

江南月，依然照我傷離别。
故人千里共清光，玉臂雲鬟香未歇。
江南六詠·其二
作者：李綱
朝代：宋

江南雲，片片飛來湘水濱。
愁絕蒼梧鼓瑟女，悵望陽臺行雨神。
江南六詠·其五
作者：李綱
朝代：宋

江南梅，昨夜溪頭玉雪開。
贈遠欲傳千里恨，和煙爲折一枝來。
江南六詠·其六
作者：李綱
朝代：宋

江南客，鬢髮蒼浪不堪摘。
明時遷逐念前非，一夜愁吟霜月白。
江南六詠·其四
作者：李綱
朝代：宋

江南竹，霜霰歲寒依舊綠。
誰向溪邊飬籜龍，滴露搖風一林玉。
江城子
作者：李綱
朝代：宋

去年九日在衡陽。滿林霜。俯瀟湘。回雁峰頭，依約雁南翔。遙想茱萸方遍插，唯少我，一枝香。今年佳節幸相將。陟層岡。舉華觴。地暖風和，猶未菊開黃。此會明年知健否，判酩酊，醉秋光。
江城子
作者：李綱
朝代：宋

客中重九共登高。逼煙霄。見秋毫。雲湧群山，山外海翻濤。回首中原何處是，天似幕，碧周遭。茱萸蕊綻菊方苞。左傾醪。右持螯。莫把閒愁，空使寸心勞。會取八荒皆我室，隨節物，且遊遨。
江城子
作者：李綱
朝代：宋

春來江上打頭風。吼層空。卷飛蓬。多少雲濤，雪浪暮江中。早是客情多感慨，煙漠漠，雨濛濛。梁溪只在太湖東。長兒童。學龐翁。誰信家書，三月不曾通。見說浙河金鼓震，何日到，羨歸鴻。
江城子
作者：李綱
朝代：宋

曉來江口轉南風。靜煙空。整雲蓬。滿眼高帆，隱映畫圖中。嘔軋數聲離岸櫓，雲暗淡，雪溟濛。扁舟歸去五湖東。狎樵童。侶漁翁。不管人間，榮辱與窮通。試作五噫歌漢室，從隱遁，作梁鴻。
江城子
作者：李綱
朝代：宋

武夷山裡一溪橫。晚風清。斷霞明。行至晞真、館下月華生。仙蹟靈蹤知幾許，雲縹緲，石崢嶸。羽人同載小舟輕。玉壺傾。薦芳馨。酣飲高歌，時作步虛聲。一夢遊仙非偶爾，回棹遠，翠煙凝。
江城子
作者：李綱
朝代：宋

琉璃滑處玉花飛。濺珠璣。噴霏微。誰遣銀河，一派九天垂。昨夜白虹來澗飲，留不去，許多時。幽人獨坐石嶔崎。賞清奇。濯漣漪。不怕深沈，潭底有蛟螭。澒洞但聞金石奏，猿鳥樂，共忘歸。
江城子
作者：李綱
朝代：宋

老饕嗜酒若鴟夷。揀珠璣。自蒸炊。篘盡雲腴，浮蟻在瑤卮。有客相過同一醉，無客至，獨中之。麴生風味有誰知。豁心脾。展愁眉。玉頰紅潮，還似少年時。醉倒不知天地大，渾忘卻，是和非。
江月五首·其一
作者：李綱
朝代：宋

一更山吐月，金篆繚輕瀾。
清光滿四海，獨向沙陽看。
桂魄緣空逈，雲峰醮影寒。
姮娥謾愁思，相對漏聲殘。
江月五首·其三
作者：李綱
朝代：宋

三更山吐月，羈客方獨起。
起游溪上閣，勝景乃如此。
露滿七峰松，煙籠一川水。
奔走塵埃間，顧未之知耳。
江月五首·其二
作者：李綱
朝代：宋

二更山吐月，風露靄清夜。
待月泛蘭舟，停橈碧峰下。
樽罍興未窮，枕簟涼可藉。
言攜二三子，弔古相與話。
江月五首·其五
作者：李綱
朝代：宋

五更山吐月，禪室正清幽。
星河光破碎，鐘鼓起髙樓。
展轉不成夢，冷落還悲秋。
五詠繼蘓子，誰爲商聲謳。
江月五首·其四
作者：李綱
朝代：宋

四更山吐月，夜靜月尤明。
玉梳掛碧落，銀漢自從横。
寥泬羣動息，溪中有舟行。
吾家渺何在，極目望江城。
江行十首·其一
作者：李綱
朝代：宋

理櫂適江干，初欣眼界寛。
日蒸江氣白，風約櫓聲寒。
蔣詡謀新徑，鍾儀只舊冠。
浮雲休蔽日，直北是長安。
江行十首·其一〇
作者：李綱
朝代：宋

春到江波綠，潮來浦溆深。
曉風看五兩，家信抵千金。
笑讀謫仙句，病爲莊舄吟。
世途遊歷徧，歸去老山林。
江行十首·其七
作者：李綱
朝代：宋

春江望不極，慘淡起層陰。
煙雨濛濛濕，雲濤渺渺深。
懷家千里意，報國一生心。
歎息知音少，空爲梁甫吟。
江行十首·其三
作者：李綱
朝代：宋

渺渺春江穩，融融午睡腴。
夢回雙櫓急，望極片帆孤。
皺水風還逆，維舟日欲晡。
雲中有行鴈，苒苒下平蕪。
江行十首·其九
作者：李綱
朝代：宋

杳杳楚天闊，悠悠江浦清。
便風帆腹滿，順水櫓腰輕。
煙澹山逾碧，雲髙雨易晴。
無心問漁父，濁酒慰平生。
江行十首·其二
作者：李綱
朝代：宋

春江徹底清，沙尾見潮生。
朝氣噓成霧，南風戰作晴。
岸移看樹遠，船穩信波平。
覽盡江山勝，還悲萬古情。
江行十首·其五
作者：李綱
朝代：宋

江闊水雲暮，風髙舟檝停。
落帆歸别浦，宿鴈集迴汀。
霜葦蕭蕭白，煙嵐朵朵青。
夜來江色靜，寒浴一天星。
江行十首·其八
作者：李綱
朝代：宋

晚泊銅陵口，煙村八九家。
岸沙崩浪響，江雨带風斜。
泛泛浮波鴈，捎捎接翅鵶。
無情東注水，對爾歎年華。
江行十首·其六
作者：李綱
朝代：宋

朝來問風信，五兩向南飛。
旅泊添春恨，舟行與願違。
瓶梅空的的，岸柳已依依。
寂寞江南路，那知自此歸。
江行十首·其四
作者：李綱
朝代：宋

春光搖畫鷁，江影浸長天。
浪勢隨潮急，渦痕逐櫓圓。
避風依島嶼，防寇問人煙。
深念還愁絕，髙歌且醉眠。
江行即事八首·其一
作者：李綱
朝代：宋

千里江山圖畫中，嶠南浙右豈殊風。
煙浮嵐彩重重碧，日染波光灑灑紅。
蟻釀蟹螯情不淺，筆牀茶竈興相同。
扁舟入手吾何事，歸去梁谿作釣翁。
江行即事八首·其七
作者：李綱
朝代：宋

峽束滄江暮靄昏，孤猿吟嘯不堪聞。
寥寥夜閴波沉月，漠漠曉晴山出雲。
釣艇得魚猶撥刺，綸巾漉酒任酣醺。
年來與物忘機甚，自覺沙鷗不亂羣。
江行即事八首·其三
作者：李綱
朝代：宋

置散徒懷報國心，還家欣得故園音。
鈎輈曉岸雲林密，款乃暮江煙水深。
壯志已同灰灺冷，班毛從使雪霜侵。
臥龍只合耕南畝，抱膝空爲梁甫吟。
江行即事八首·其二
作者：李綱
朝代：宋

五月炎方氣鬱蒸，安流鼓櫂水風清。
江魚入饌有餘美，山果滿盤難强名。
醉裏謳吟聊自適，夢中來往本無驚。
廟堂早定安邊策，遂我山林幽遯情。
江行即事八首·其五
作者：李綱
朝代：宋

數郡崎嶇山海間，只今多事覺寛閒。
衣冠避地成僑寓，風月留人長往還。
蘸水藤花方爛熳，生雲錦石自斕斒。
平生有意五湖去，誰謂扁舟行百蠻。
江行即事八首·其八
作者：李綱
朝代：宋

一重一掩翠參差，路入桃源客意迷。
江霧曉分山遠近，浦鷗閑送櫂東西。
頗欣嶺表佳泉石，聞道江南多鼓鼙。
稚子候門應念我，提攜來共此幽棲。
江行即事八首·其六
作者：李綱
朝代：宋

合踏青山轉碧川，雨餘風月更嬋娟。
光鋩影渡星河碎，片段氣蒸雲物鮮。
心繫鴒原千里外，夢回鼓角五更前。
翠華杳杳今何處，悵望東吳空惘然。
江行即事八首·其四
作者：李綱
朝代：宋

蒼梧雲物曉凄凉，錦石江山一带長。
雨浥峰巒添黛翠，風吹草木送天香。
魚樵閒話無千古，金鼓喧聲震萬方。
我欲誅茅寄幽僻，却愁煙水日茫茫。
汪廷俊見示喜雨和篇次韻答之二首·其一
作者：李綱
朝代：宋

一氣潛升處處通，誠心初不間窿穹。
乍欣草木回枯槁，更喜粢盛備潔豐。
宿霧遊雲朝尚合，斷霞殘照晚偏紅。
陽舒陰慘無遐邇，造物從來任至公。
汪廷俊見示喜雨和篇次韻答之二首·其二
作者：李綱
朝代：宋

憫旱遥将精意通，秋霖霶霈仰旻穹。
山川增煥家家好，黍稷方華物物豐。
得句自應髭變白，舉觴何惜頰潮紅。
他時倘會風雲便，肯倒長瓢學衛公。
汴上有感
作者：李綱
朝代：宋

不踏隋池今幾日，重來空歎二毛侵。
黄流渾渾帆檣影，綠岸森森榆柳陰。
雨霽鳩鳴呼婦急，曉涼蟬噪感人深。
區區往返何爲者，誰識先賢用舍心。
沙陽
作者：李綱
朝代：宋

沙陽雖僻左，風土冠閩城。
誰知亂山裏，有此膏壤平。
邑屋號華麗，谿山倍澄明。
七峰轉月色，十里無灘聲。
民俗素康阜，士夫多俊英。
食饒魚稻美，蔭有松竹清。
筦庫職易辦，塵勞念尤輕。
蕭然飄泊迹，忘此羈旅情。
忽忽歳改律，欣欣木向榮。
何當脫拘縳，春畝得躬耕。
泊晉康横翠亭愛其山水秀麗斐然有作二首·其一
作者：李綱
朝代：宋

上主疏封地，中興啟帝圖。
江山連肇慶，雲物接蒼梧。
秀氣蟠南極，神功本禹謨。
邦人榮望意，開府映番禺。
泊晉康横翠亭愛其山水秀麗斐然有作二首·其二
作者：李綱
朝代：宋

環抱大江流，層巒翠靄浮。
神明扶王氣，文物冠南州。
來值炎蒸日，去翻風雨秋。
登髙望不極，暮角起城樓。
泗上瞻禮僧伽塔
作者：李綱
朝代：宋

湯湯淮泗濱，實爲至人居。
至人骨已冷，靈響初不渝。
巍然窣堵波，金碧耀雲衢。
突兀三百尺，勢欲凌霄虛。
乃知天人師，宜有神明扶。
憶昔歲乙未，奉親由此途。
開關瞻晬容，端相不可誣。
清秋日當午，爲現摩尼珠。
蟬聮寶鐸間，懸綴如流蘇。
萬目共瞻睹，稚耋驩驚呼。
重來念舊事，感歎涕澘如。
再拜禮雙足，如師真丈夫。
泛碧齋詩
作者：李綱
朝代：宋

畫齋初泛碧谿潯，十里津平疊翠岑。
拍岸煙波梅雨細，連天芳草嶺雲深。
愧煩斷取西湖景，暫慰傾思北闕心。
好是清霄山吐月，水光天影共沈沈。
泛舟循惠間山水清絕口號四首·其一
作者：李綱
朝代：宋

雨過溪流沒舊灘，舟行竟日畫圖間。
重重翠綠相環揖，臥看王維著色山。
泛舟循惠間山水清絕口號四首·其三
作者：李綱
朝代：宋

青山碧水白鷗飛，野岸臨流有釣磯。
便欲誅茅老滄海，于今江浙可忘歸。
泛舟循惠間山水清絕口號四首·其二
作者：李綱
朝代：宋

煙雨霏霏溪上村，白沙翠竹對柴門。
江湖戰鬭波成血，耕鑿樵漁如不聞。
泛舟循惠間山水清絕口號四首·其四
作者：李綱
朝代：宋

山下清江匹練横，山頭紅日半輪明。
漁人晚集知多少，静聽鳴榔撒網聲。
泛舟至睎真館遇雪·其一
作者：李綱
朝代：宋

雲散天開一餉中，依前飛雪落層空。
瓊花巧綴巖端樹，玉屑飄隨洞裏風。
溪淺且遊仙掌石，雲深不見幔亭峰。
斯遊清絕平生少，圖畫方知未是工。
泛舟至睎真館遇雪·其二
作者：李綱
朝代：宋

行到清溪六曲頭，森然峰岫照人幽。
雪花拂水輕輕舞，石瀨依巖淺淺流。
不盡清光常在目，未窮幽興且回舟。
追尋欲徧神仙窟，須向他時卜再遊。
泛遊仙溪
作者：李綱
朝代：宋

去年遊仙滿溪雪，今年遊仙一船月。
武夷已擅天下奇，雪月相輝更幽絕。
前生定在此山中，緣熟重遊六六峰。
慚愧真仙借光景，恨無道骨與仙風。
洞天穴
作者：李綱
朝代：宋

沈沈幽穴閟雲煙，玉宇瓊樓鎖洞天。
自向壺中飛日月，更於物外起山川。
劉公隱後今誰繼，張湛仙來不記年。
紫府若容幽客到，誅茅欲卜隱屏前。
洪崖先生畫贊
作者：李綱
朝代：宋

洪崖古先生，傲睨得天逸。
結廬西山下，踏雪時一出。
長瓢與巨扇，此外了無物。
借問侍者誰，拙朮藤葛橘。
何年丹青手，寫此神仙質。
高風邈如在，超然入吾室。
浴罷追和東坡韻
作者：李綱
朝代：宋

華髪短且稀，無事蘭湯沐。
及兹秋暑闌，頭垢資一浴。
平生冠裳汗，往咎不可復。
聊將清泠泉，濯此空洞腹。
荒山薪易採，巨斛水良足。
融融氣通膚，爛爛光溢目。
枵然勺用瓢，何必池甃玉。
呼童爲爬背，自勝飛燕沃。
振衣絺綌涼，晞汗風前竹。
却來就繩牀，一枕睡初熟。
忘世安用愁，抛書且休讀。
夢中期汗漫，萬里歸一矚。
吾生真寄耳，來者亦何卜。
沛然乘天遊，無心且緣督。
海上得孔雀六鸚鵡十餘攜歸遺童稚輩戲成二絕句·其一
作者：李綱
朝代：宋

鳳友鸞朋出海邦，金花翠尾爛文章。
梁谿臺紹今何似，歸伴胎僊取次翔。
海上得孔雀六鸚鵡十餘攜歸遺童稚輩戲成二絕句·其二
作者：李綱
朝代：宋

綠衣紺趾已能飛，學語交交末轉時。
不是蓬莱花鳥使，攜歸聊與調羣兒。
海南黎人作過據臨臯縣驚刼傍近因小留海康十一月望聞官軍破賊二十日戒行戲作兩絕句·其一
作者：李綱
朝代：宋

海上羣黎亦弄兵，征車數月旅山城。
稽留謫命兢惶甚，正坐緋巾懲沸羮。
海南黎人作過據臨臯縣驚刼傍近因小留海康十一月望聞官軍破賊二十日戒行戲作兩絕句·其二
作者：李綱
朝代：宋

沈沈碧海絕津涯，一葉凌波亦快哉。
假使黑風漂蕩去，不妨乘興訪蓬莱。
深省軒在丈室之西余爲名之
作者：李綱
朝代：宋

軒檻虛明丈室西，叢筠佳木翠陰垂。
遊觀物物皆深省，豈在聞鐘欲覺時。
淵聖皇帝賜寶劍生鐵花感而賦詩
作者：李綱
朝代：宋

靖康虜騎窺帝闉，中原慘澹生煙塵。
帝謂細柳真將軍，總兵欲使揮浮雲。
解賜寶劍御府珍，魚腸盤屈松檜紋。
縷金錯翠舟瑶琨，剸截犀象如羔豚。
驅逐狂寇出邊垠，妖腰亂領徒紛紛。
龍吟蛟吼清夜聞，乃知此物能通神。
邇來杜門空念恩，舊事誰復可共論。
今晨開匣觀龍文，鐵花繡澀蒼蘚痕。
東南卑濕相蒸熏，坐使三尺光鋩昏。
安得礪砥來峨岷，淬鋒歛鍔硎發新。
霜寒冰滑無皵皸，指麾尚可清妖氛。
願提此劍平戎獯，犬羊雖衆氣可吞。
手斬可汗羈可敦，天旋日轉還兩君。
書銘却勒燕然勳，攄憤刷恥志乃伸。
壯懷聊可垂乾坤，緹繡什襲傳仍昆。
衛綰之賜何足云。
淵聖皇帝題十八學士頌
作者：李綱
朝代：宋

英英策府，十八學士。
森如驥騄，才德兼備。
太宗御之，六轡耳耳。
嘶風籋雲，一日千里。
丹青之妙，寫于縑素。
千載風流，遇之旦暮。
於穆淵聖，天縱多能。
遊戲翰墨，識其姓名。
人物圖繪，及兹宸藻。
是爲三絕，萬世之寶。
沙漠苦寒，翠華未還。
傷心北顧，喟其涕澘。
安得傑才，如彼諸子。
扶翊中微，國勢振起。
豈無趙卒，爲御以歸。
老臣衰疾，跂而望之。
清修寺在益陽數十里間惠遠之弟居之世謂之小廬山二首·其一
作者：李綱
朝代：宋

盤紆石磴白雲間，風落巖花滿路斑。
峰嶺横斜自重掩，箇中真是小廬山。
清修寺在益陽數十里間惠遠之弟居之世謂之小廬山二首·其二
作者：李綱
朝代：宋

傍山修竹翠檀欒，竦節疏枝碧玉寒。
安得誅茅此君側，世間渾作夢中看。
清明日
作者：李綱
朝代：宋

憶昔叨塵寓帝京，春光淡蕩值清明。
賜來新火傳紅蠟，煮就香糜和白餳。
遊女踏青尋苑草，戲童引線送風筝。
沙陽寂寞都無此，臥看山雲聽水聲。
清明日得家書四首·其一
作者：李綱
朝代：宋

去國三年久，離家萬里餘。
豈知戎馬際，仍得棣華書。
金鼓震南國，松筠懷故廬。
寰區端若此，天意竟何如。
清明日得家書四首·其三
作者：李綱
朝代：宋

欲歸歸未得，留滯綉江濱。
感慨傷春望，僑居多北人。
蒼生未蘇息，黄屋尚蒙塵。
王室艱危極，澘然泣老臣。
清明日得家書四首·其二
作者：李綱
朝代：宋

南荒炎瘴地，槐火又清明。
海嶠無春色，江湖有戰聲。
繋書來鴈足，歸思羡鵬程。
欲挽天河水，滂沱洗甲兵。
清明日得家書四首·其四
作者：李綱
朝代：宋

煙嵐飛翠蓋，鯨海泛龍舟。
退避亦已遠，憑陵殊未休。
包胥思慟哭，曹劌願深謀。
歎息繞朝策，何人知故侯。
清湘西山寺無量壽塔
作者：李綱
朝代：宋

黄花翠竹真如性，大地山河清淨身。
欲識今時無量壽，不知瞻禮是何人。
減字木蘭花
作者：李綱
朝代：宋

仙姝麗絕。被服紅綃膚玉雪。火齊堆盤。常得楊妃帶笑看。勞生重馬。遠貢長為千古話。林下甘芳。卻準幽人饜飫嘗。
減字木蘭花
作者：李綱
朝代：宋

茫茫雲海。方丈蓬壺何處在。擬泛輕舟。一到金鰲背上游。瓊樓珠室。千歲蟠桃初結實。月冷風清。試倩雙成吸玉笙。
減字木蘭花
作者：李綱
朝代：宋

華清賜浴。寶甕溫泉澆膩玉。笑靨開時。一騎紅塵獻荔枝。明珠乍剖。自擘輕紅香滿手。錦襪羅囊。猶瘞當年驛路旁。
減字木蘭花
作者：李綱
朝代：宋

龜臺金母。紺發芳容超敻古。絳節霓旌。青鳥傳言若可憑。瑤池龍宴。零落碧桃香片片。八駿西巡。更有何人繼後塵。
渡江
作者：李綱
朝代：宋

桂枻蘭旌楚澤東，碧空如水水如空。
江湖落日浮秋橘，島嶼殘霞拂斷虹。
世事茫然煙靄裏，客愁都在櫓聲中。
沙頭鳬鴈相儔侣，笑我年年逐轉蓬。
渡浙江
作者：李綱
朝代：宋

理櫂適桐江，隨潮過魚浦。
山寒雪猶積，江迥月初吐。
御氣凌煙霄，乘槎渡星渚。
空濛老龍吟，髣髴翠蛟舞。
境清人自愁，夜静氣尤古。
獨坐不成眠，霜晴聽津鼓。
温泉二絕·其一
作者：李綱
朝代：宋

温冷泉源各自流，天教施浴雪峰陬。
衆生塵垢何時盡，汨汨人間幾度秋。
温泉二絕·其二
作者：李綱
朝代：宋

玉池金屋浴蘭芳，千古華清第一湯。
何似此泉澆疾病，不妨更入荔枝郷。
溪漲·其一
作者：李綱
朝代：宋

中宵驟雨駕驚雷，逗曉盤渦轂浪來。
端恐谿神似河伯，望洋向若始知咍。
溪漲·其二
作者：李綱
朝代：宋

雨過渾流漲曉溪，茫茫煙水拍春堤。
凄凉柱史憑虛閣，猶憶都城水自西。
滿庭芳
作者：李綱
朝代：宋

何時得，恩來日下，蓑笠老江湖。
漁家傲
作者：李綱
朝代：宋

木落霜清秋色霽。菊苞漸吐金英碎。佳節不隨東去水。誰得會。黃花開日重陽至。三徑舊栽煙水外。故園凝望空流淚。香色向人如有意。挼落蕊。金尊滿滿從教醉。
潯守李侯以所蓄法書十軸相示題卷末
作者：李綱
朝代：宋

承平文物何富哉，寶章萬笈藏蓬莱。
餘篇散落士夫手，名筆往往牙籖排。
連年戎馬擾河洛，錦標玉軸随飛埃。
李侯好事不忍棄，萬里艱棘攜南來。
炎荒相遇一笑粲，出以示我逾瓊瑰。
歐虞顔柳邈已遠，蘭亭况復昭陵埋。
空遺妙蹟刻琬琰，不若古楮存煙煤。
君謨近世稱第一，筆力與古肩相挨。
醉翁工夫不在字，名望自足尊輿臺。
芙蓉僊人有典則，滄浪逐客氣不衰。
胸中磊落難屈折，故使心畫奇而巍。
東坡行書騁姿媚，山谷草聖窮縈迴。
二公文翰照千古，俯視凡馬皆駑駘。
米顛碌碌不足數，運筆尚有從横才。
邇來非是無點畫，追時取好如俳諧。
陸書楷法雖小學，古人用意何其能。
君看篆籀寫韻語，精巧豈易容追陪。
今人萬事不如古，矧以毫墨争雄魁。
嗟余病廢臥都嶠，何止我馬云虺尵。
感時撫事百憂集，對案不復能持杯。
明窗展卷慰岑寂，坐遷舊觀雙眸開。
梁谿書室插架處，念遠更覺增馳懷。
世間雅好無出此，絕勝寶玩琴藏雷。
于今此物未易得，願言什襲傳雲來。
瀑布
作者：李綱
朝代：宋

我昔遊太華，矯首望仙掌。
瀑布如懸河，斗落五千丈。
空濛雨雹飛，澒洞巖壑響。
及觀廬山瀑，未覺快清賞。
飛泉出山腰，半派隱層嶂。
沈吟謫仙詞，其或過所奬。
傳聞山之巔，峰岫列屏障。
銀河落九天，噴薄殊異狀。
倒掛三石梁，無乃在此上。
逝將隨羽人，裹足一同往。
懷哉不可得，空積青霞想。
灌溪三詠·妙峰菴
作者：李綱
朝代：宋

結菴雄踞妙髙峰，孤秀巉然萬境通。
不見德雲空住處，却須相遇别峰中。
灌溪三詠·清涼境界
作者：李綱
朝代：宋

松蘿蔭翳色蒼蒼，盛夏南風草木香。
普願衆生無熱惱，不應身獨占清涼。
灌溪三詠·灌溪
作者：李綱
朝代：宋

道人卓錫使泉飛，一派清甘滿石陂。
誰識灌溪真境界，也知只見漚麻池。
煨芋
作者：李綱
朝代：宋

今夕何夕夜未央，天寒擁爐更漏長。
縮肩環坐有饑色，呼童取芋灰爲塘。
蹲鴟得火良易熟，脫落皮毛如紫玉。
迭煨迭進争相先，笑語頗喧知實腹。
錦里先生亦不貧，家園收拾動千斤。
凶年自可活妻子，美好不减岷江濱。
鄴侯昔遊衡嶽左，懶瓚食餘貽半箇。
我今歸去隱家山，豈復從人覓殘顆。
臞儒奉養亦已微，一飽便吟煨芋詩。
君不見齊公夜半意不嗛，易牙煎熬燔炙和調五味而進之。
煨芋
作者：李綱
朝代：宋

禪房夜坐腹半饑，寒爐撥火煨蹲鴟。
凍膚傍煖漸舒暢，展轉更覺鳴聲悲。
毳衣脫落豐肌滑，玉軟酥香不勞齧。
芳甘著頰自生津，多病文園正消渇。
吾生老矣來荆蠻，得汝聊助癯儒餐。
不學當年鬼谷子，糞土堆頭拜懶殘。
燈花
作者：李綱
朝代：宋

禪室方清夜，寒燈自結花。
那知人有喜，且慰客思家。
瑣碎星鋩密，紅圓玉粒斜。
爲傳千里信，安穏到天涯。
燈花·其一
作者：李綱
朝代：宋

獨坐對黄卷，夜寒燈自花。
紅深誰種蒔，枝嫋忽萌芽。
酒渌正盈爵，客愁方念家。
慇懃報遠信，賴爾慰年華。
燈花·其二
作者：李綱
朝代：宋

光鋩長吐焰，頃刻遽開花。
玉粒乍排粟，金英初擢芽。
謫官那有喜，旅食未還家。
對爾翻惆悵，飄蕭雙鬢華。
獅子峰
作者：李綱
朝代：宋

奇石騰拏竹樹蒼，奮髯矯首據崇岡。
山深怪底無豺虎，端畏溪頭百獸王。
獻花鋪唐相李德裕謫海南道此有山女獻花因以名之次壁間韻
作者：李綱
朝代：宋

我亦乘桴向海涯，無人復獻雨中花。
却愁春夢歸吳越，茗飲濃斟薄荷芽。
玉局有眉子石硯歌予來沙陽獨攜一圓硯乃眉子石也戲次其韻
作者：李綱
朝代：宋

美人多恨顰雙眉，眼波秋水增清奇。
天然此石巧相似，儒生作硯聲酸嘶。
横雲慘淡遠山碧，猶带深閨畫時色。
金堅玉潤月輪圓，笑殺世間銅雀渴。
十年提挈隨拙翁，相攜謫墮溪山中。
窗明几淨日相對，風露夜永燈光紅。
毛穎陳玄用功處，髪禿肌銷留不住。
與君長此結幽歡，我自多言子無語。
玉山道中五首·其一
作者：李綱
朝代：宋

悠悠征騎渡溪巖，跋涉艱難分所甘。
泉石幾時歸水北，風煙今夕過江南。
日輪杳杳銜青嶂，天影茫茫浸碧潭。
猿鳥不知遷客恨，雲間啼叫滿松柟。
玉山道中五首·其三
作者：李綱
朝代：宋

乍入江南境，登臨慰所懷。
山林自平遠，水石巧縈迴。
風暖鳥聲媚，日斜雲影開。
故人千里别，欲寄一枝梅。
玉山道中五首·其二
作者：李綱
朝代：宋

石路凝霜白，山村落月纖。
溪頭一橋小，煙外數峰尖。
髙畝層成級，寒沙軟勝鹽。
江南風景好，無那旅愁添。
玉山道中五首·其五
作者：李綱
朝代：宋

行李遠瀫水，禪扉依玉山。
煙嵐數峰秀，雲水一溪彎。
小市晚猶合，疏鐘寒自還。
舊遊如昨日，屈指十年間。
玉山道中五首·其四
作者：李綱
朝代：宋

石蘚紅依日，巖松翠耐霜。
入溪看岫色，和月認梅香。
歲暮旅情惡，夜寒燈影光。
勞生真一夢，回首意茫茫。
玉溪寺
作者：李綱
朝代：宋

玉溪何日寺，古佛亦塵埃。
髙閣雲初卷，小池蓮半開。
竹風清枕簟，松露滴莓苔。
寂寞溪邊路，幽人自往來。
玉華宫用杜子美韻
作者：李綱
朝代：宋

阿房但遺基，銅爵亦飄瓦。
兹宫製何朝，棟宇妙天下。
溪山最清絕，畫手不可寫。
于今黍離離，客過淚如灑。
廼知營宫殿，徒以業力假。
起滅猶浮漚，聚散齊一馬。
如何世間士，天運欲持把。
此理貫古今，宜有知之者。
玉蝴蝶
作者：李綱
朝代：宋

萬古秣陵江國，艤舟煙岸，千里雲林。故壘高樓，凝望遠水遙岑。景陽鍾、那聞舊響，玉樹唱、空有餘音。感春心。六朝遺事，蕭索難尋。甘泉法從弟兄芝玉，顧我情深。契闊相思，豈知今日共登臨。對尊俎、休辭痛飲，傷志節、須且高吟。柳搖金。斷霞輕靄，殘照西沈。
王周士以幅素圖萬石巖見示
作者：李綱
朝代：宋

不須避世向桃源，自有巖中小洞天。
漱石枕流塵境外，巢雲臥月玉峰前。
髙懷肯顧三千石，福地真同十九泉。
小隱羨君誠得計，我方憂惴老江邊。
王摩詰畫渡水羅漢贊
作者：李綱
朝代：宋

阿羅漢具大神通，飛錫凌空如履實。
渺然巨浸與天永，戲躡一杯能徑渡。
云何溪澗咫尺間，乃有種種難涉相。
前者己濟氣怡然，後者将涉有難色。
老病扶攜壯者負，足探策引褰衣裾。
秘其神力不示人，如畏黄蘖所訶責。
我觀一切諸有情，咸具神通并妙用。
空中示現十八變，正眼觀時非吉祥。
善哉摩詰老畫師，能以毫墨作佛亊。
稽首十六大聲聞，皆悉回心等正覺。
王豐甫待制會宴湖亭
作者：李綱
朝代：宋

畫棟翬飛瞰曲塘，主人情重啓華觴。
月搖波影鱗鱗碧，風入荷花苒苒香。
散策幸陪終日適，開襟還喜十分涼。
天涯隨分同清賞，何必南園作醉郷。
琮師送至城月驛戲成兩絕句以答其意·其一
作者：李綱
朝代：宋

衲子來參去不辭，何勞飛錫遠相追。
贈師銀布牢收取，便是金襴付囑時。
琮師送至城月驛戲成兩絕句以答其意·其二
作者：李綱
朝代：宋

好住湖巖攝此心，有緣終會有知音。
梁谿老去孤峰頂，月白風清難更尋。
琵琶亭
作者：李綱
朝代：宋

去年假道潯陽城，扁舟夜泊琵琶亭。
却憶當時醉司馬，送客江頭秋月明。
今年謫官又重到，掃地乃緣蜂寇經。
軒楹回首已不見，况欲更聞絃索鳴。
西風蕭蕭蘆葦響，月色下照江波清。
秪應風月長不老，坐閲塵世猶流萍。
我生多病苦憂患，未能忘世那忘情。
移船相近夜悄悄，側聽疑有檀槽聲。
瑞光巖立化雀贊
作者：李綱
朝代：宋

菩薩遊戲于神通，六道四生咸可入。
爲欲化導諸有情，故於異類而出現。
諦觀此雀甚微渺，每食一粒棲一枝。
卑飛不出蓬蒿間，遠舉安知鴻鵠志。
而能坐脱與立亡，依彼金容及香火。
屹然而化不震動，如以木石鐫刻成。
非諸菩薩威神力，孰能現此希奇事。
我觀三界諸衆生，惟人實具大智慧。
妄想顛倒造諸業，失身淪入横生中。
重爲毛羣輕羽族，破碎一切諸蠕動。
雖云妙覺不銷亡，無那沉迷益玄遠。
菩薩慈悲哀憫故，化身與彼爲導師。
緣終寂滅顯示人，使知佛性無有二。
佛子若有瞻禮者，願言悉發敬信心。
勇猛精進趣菩薩，皆具如是菩薩行。
瑞芝贊
作者：李綱
朝代：宋

太虚磅礴，鍾此和氣。
慶門其昌，而産斯瑞。
厥瑞維何，靈芝煌煌。
孝誠所致，文字之祥。
有開必先，其應以類。
力學顯親，孰孝于是。
勉修遠業，自奮于時。
匪我云然，芝實告之。
用前韻留别諸弟
作者：李綱
朝代：宋

久陪鴛鷺日朝天，却愛江湖作散仙。
但有園林種松菊，便勝冠冕著貂蟬。
棣華春早相輝映，鴈序風高自後先。
暫此睽離休悵望，爲荒三徑徯予還。
用韻賦梅花三首·其一
作者：李綱
朝代：宋

寒梅幾樹開前村，靚粧綽約歸仙魂。
横斜影落石溪淺，皓潔色洗煙嵐昏。
幽香暗動松竹徑，清格自羞桃李園。
窮冬萬里霜雪積，獨得一點陽和温。
冰姿最宜夜月白，玉彩更炫朝霞暾。
明妃失意去朔漠，阿嬌無寵扃長門。
芳容寂寂誰復顧，雅意耿耿今何言。
天涯相對且相樂，爲爾吸盡黄金樽。
用韻賦梅花三首·其三
作者：李綱
朝代：宋

雲山縹緲煙水村，嫣然顧我驚離魂。
凝情不語自脉脉，旅愁易感方昏昏。
我家梁谿富泉石，雪裏數株開北園。
天涯相見一笑粲，玉色不减當時温。
爲君清夜不成寐，月落已見東方暾。
會栽千樹徧綠野，豈羨五柳垂衡門。
臨風三嗅長太息，欲辯此意還忘言。
何當歸去老三徑，攜幼入室酒盈樽。
用韻賦梅花三首·其二
作者：李綱
朝代：宋

草木凍死山中村，惟有梅花能返魂。
孤根不怕雪霜苦，冷艷似笑風雲昏。
披芳獨占歳寒地，擢秀肯待春風園。
溪邊寒影自的的，月裏皓色還温温。
飄零疏雨夕煙瞑，厭浥清露晨光暾。
玉妃遊戲隘崑閬，縞衣飛出瑶臺門。
幽姿耿介不可狎，欲問所以難爲言。
嗅花嚼蕊更奇絕，侑我一醉玻璃罇。
田家四首·其一
作者：李綱
朝代：宋

江村烟水遠，茅屋兩三家。
斷岸垂衰柳，疏篁隱細沙。
田疇賸秔稻，網罟足魚蝦。
不識宦遊味，見人還歎嗟。
田家四首·其三
作者：李綱
朝代：宋

柴門臨小浦，竹徑遶幽荘。
雨剪葵韮滑，夜舂秔稻香。
年豐飽妻子，日夕下牛羊。
誰識田家樂，拂衣歸興長。
田家四首·其二
作者：李綱
朝代：宋

場圃事方畢，稻粱成已勤。
兒童自逐逐，雞犬亦欣欣。
啼鳥霜林暮，臥牛烟草昏。
田夫樂歳稔，斗酒共醺醺。
田家四首·其四
作者：李綱
朝代：宋

誰謂田家苦，田家樂甚真。
鷄豚燕同社，簫鼓祭瘟神。
髙廪方有歲，西疇行復春。
但令租賦足，終老得相親。
申伯叔易再和詩将有從吾言之意而仲輔作詩梗之以故未果復次前韻既助其決且戒勿與仲輔謀也
作者：李綱
朝代：宋

嗟予於世誠左科，屏居門可設雀羅。
弟昆相從有良友，静中所得亦復多。
微言造理極壼奥，髙論蓋世驚嶫峨。
含章懷美待時發，資質已妙猶鐫磨。
明廷策士復古制，使我意氣如奔河。
作詩勸自此途進，往駕巨舸凌長波。
成功相期一戰霸，大敵禠魄皆投戈。
篇章酬復未勇往，謙退将若斯文何。
定從當以一語決，幸勿傍顧而言他。
要須勿與少游議，政恐此志成蹉跎。
申伯和篇舉叔易自代叔詩復推申伯要之二子皆當由此科取重名於世恨吾資妄髙不得偕二子鳴躍其間復次前韻以兼勉之
作者：李綱
朝代：宋

古來豪傑收殊科，眇然鸞鳳亦可羅。
漢唐選舉最爲盛，我宋得士良已多。
危言切論動天壤，陸離劍佩冠巍峨。
至今凛凛有生氣，豈與草木同銷磨。
自從罷舉樂軟美，馴致黠虜窺關河。
翠華兩宫狩沙漠，疊鼓萬里翻鯨波。
睿明感憤復舊制，欲起士氣寧兵戈。
多材好學如二子，辭此其奈制舉何。
青錢萬選當萬中，善射不復言公他。
勉將忠讜助休運，嗟我老矣真蹉跎。
申伯見和佛跡巖詩再次前韻
作者：李綱
朝代：宋

平生嗜讀書，毎傚錐刺股。
晚窺羲文心，射石遂飲羽。
子雲方草玄，白鳳夢中吐。
區區不自量，造化欲筆補。
當其得意時，如渇味湩乳。
誰爲摩天手，願借修月斧。
故人適我願，邂逅遇南土。
試將一隅授，笑喜屢作舞。
嗟予值時危，孱懦愧不武。
援世多掣肘，放足已折拇。
片雲空往來，豈解作霖雨。
逝將歸碧山，不復打這鼓。
一氣中夜存，天光發靈府。
參同有真契，神鼎轉龍虎。
丹成赫朝霞，魔事敢余侮。
世間成壞法，張弛猶弓弩。
乾坤如許大，方以一枰賭。
肉食謀自深，莧腹何足取。
既非公家用，且作猿鶴主。
相期巖穴中，蓻此方寸圃。
申伯見和拙句且示七言律詩兩章有未肯承當制科之意次韻報之·其一
作者：李綱
朝代：宋

才性如君豈易窺，斷碑摸索已無遺。
百家小說都成誦，一藏魔言總記持。
東里多知工潤色，西施雖病善顰眉。
制科便與承當取，正是逢場作戲時。
申伯見和拙句且示七言律詩兩章有未肯承當制科之意次韻報之·其二
作者：李綱
朝代：宋

聖朝制舉萃髙門，文采風流日益新。
功德在民尤表表，子孫宜爾又詵詵。
策名當學富彦國，避世休同梅子真。
響答詩筒逼皇祖，讜言驚世更何人。
留題凝翠閣二絕·其一
作者：李綱
朝代：宋

重到沙陽十二春，新罹兵火爲傷神。
欲論舊事無知者，只有青山是故人。
留題凝翠閣二絕·其二
作者：李綱
朝代：宋

山秀波平望不窮，此身渾堕翠光中。
兵戈滿眼棲何地，注目溪頭羣玉峰。
留題天寧明極堂
作者：李綱
朝代：宋

久客若飛蓬，年年氣味同。
猶欣容榻地，更得化人宫。
鬰勃炎蒸極，巍峨棟宇雄。
疏林碎搖月，虚館迥含風。
萬户軒楹外，三山指顧中。
靈潮自朝夕，大舶各西東。
悵望關河遠，蒼茫雲海空。
餘生寄閑曠，任運學龐翁。
留題月巖
作者：李綱
朝代：宋

廣寒宫殿寄幽巖，忌滿非緣玉斧戡。
皓魄半輪横道左，清光千古照江南。
陰精凝結元無質，神化肧胎豈易探。
好是月華生碧落，扶疏桂影遠相參。
留題雙溪閣書呈南劍守謝少卿
作者：李綱
朝代：宋

華構何年玉斧修，規摹宏麗屬賢侯。
治成不廢登臨樂，望遠宜窮水石幽。
千里煙雲瞻北闕，四時風景冠南州。
山如蟠踞成龍虎，劍有雌雄射斗牛。
天倚筆峰排玉筍，仙留篆石浸銀鈎。
二川俯瞰丁爲字，萬室傍連蜃結樓。
罇俎幸容陪勝賞，笙歌更覺助清遊。
朝雲暮雨滕王閣，明月清風白鷺洲。
夢草惠連留句法，遊山安石繼風流。
尚能執筆從公賦，却恨歸鞍不可留。
畫草蟲八物·絡緯
作者：李綱
朝代：宋

露下草根冷，戞然長悲鳴。
誰知兩股間，能作無窮聲。
畫草蟲八物·蚊
作者：李綱
朝代：宋

所志惟一飽，聚聲如雷車。
秋來腹長饑，撲撲喙作花。
畫草蟲八物·蜂
作者：李綱
朝代：宋

杪忽腰如壺，聯綿窠若屋。
毋輕懷袖間，防此蠆尾毒。
畫草蟲八物·蜻蜓
作者：李綱
朝代：宋

雙睛碧珠瑩，四翅青羅薄。
但知逐飛蚊，不復顧黄雀。
畫草蟲八物·蝶
作者：李綱
朝代：宋

粉翅搖春暉，翩翾自來往。
勿貪花草香，觸此饑蛛網。
畫草蟲八物·螳螂
作者：李綱
朝代：宋

飄飄綠衣郎，怒臂欲當轍。
君王求勇士，嘉爾能仗節。
畫草蟲八物·蟪蛅
作者：李綱
朝代：宋

戚戚鳴歲暮，不知有春秋。
肯信鯤與鵬，同作逍遥遊。
畫草蟲八物·蠅
作者：李綱
朝代：宋

情態真可憎，畫成因誤墨。
薨薨亂雞鳴，慘慘變白黑。
畫荔枝圖
作者：李綱
朝代：宋

南閩荔枝名四方，非因謫官那得嘗。
丁香爲核玉爲葉，絳綃爲殻冰爲瓤。
烱如明珠出老蚌，燦如艷女披紅裳。
膜凝雲母本來薄，液貯甘露初不漿。
剖擎頗訝水晶滑，咀嚼但覺瓊瑶香。
貢餘雖幸得一飽，無那品目多難詳。
丹青巧爲拂絹素，數種磊落皆其良。
牛心最大蚶殻褊，虎皮斑駮龍牙長。
火山早依炎氣熟，中元晚待秋風凉。
色奇更變江家綠，味旨尤稱十八娘。
葡萄結實極繁盛，硫黄著子何芬芳。
若將牡丹與比並，好把陳紫同姚黄。
雖云香味不可畫，悅目自足垂虛堂。
飫餐更得畫歸去，須信遠謫元非狂。
畫鶴
作者：李綱
朝代：宋

誰畫千年老令威，丹青今古照清輝。
玄裳朱頂蒼崖畔，豈憶冲天萬里飛。
疇老修撰所藏華嶽衡嶽圖·華嶽
作者：李綱
朝代：宋

往年跨馬觀羌戌，道歷太華西臨雍。
偉哉造化巧凝結，元氣孕此金芙蓉。
平原陡起三萬仞，峻屏卻略羅秋空。
巍然雄尊鎮西極，衆山班列如朝宗。
天池瀲灩噴山頂，瀉作瀑布飛長虹。
亭亭僊掌摩碧落，曉日照耀五指紅。
巨靈贔屓運神力，導河擘華留其蹤。
煙寒風遠張超谷，霞駮霧開毛女峰。
希夷故隱今尚在，白雲依舊時東封。
回頭一别二十載，不意見之圖畫中。
生綃六幅掛清晝，隱耳颯颯聞松風。
山中草木舊相識，恍如夢到雲臺宫。
神遊絕巘窺玉井，欲取蓮藕根株通。
好奇何必似韓子，懸崖側足悲途窮。
從公傳此嶽真相，永結清好無時終。
疇老修撰所藏華嶽衡嶽圖·衡嶽
作者：李綱
朝代：宋

五嶽分奠如循環，作鎮南服惟衡山。
炎方荒絕亘滄海，天付雄柄司神姦。
祝融騰擲倚霄漢，羣峰邐迤猶堂壇。
贊襄一氣洩雲雨，蟠據千里來荆蠻。
屹然天地物最鉅，造化凝結良艱難。
恭聞兹嶽魏夫人，羽駕白日遊山樊。
翛翛雲氣變異色，笙竽聲雜環珮珊。
神仙恍惚未易測，落花流水空潺潺。
退之倔强古亦少，故取竄謫窺孱顔。
精神默禱若有應，驅掃氛翳開煙鬟。
乃知正直神所與，露奇呈巧初不慳。
嗟予平生好山水，欲以兩足窮躋攀。
恨兹覊束未能往，幽覿眇然圖畫間。
何當身逐鴈同到，已覺心與雲俱閒。
軒轅彌明儻未死，相與遊戲超塵寰。
疇老修撰見示七峰吟因成七言十韻律詩以叙别
作者：李綱
朝代：宋

謫墮閩山款棟閎，日親髙義慰平生。
忘年許結看經社，乘興時參在野旌。
三徑髙懷窮水石，七峰佳氣入軒楹。
舫齋談笑龜魚慣，翠閣吟哦卷軸成。
方幸遊從陪杖屨，敢將蹤跡歎蓬萍。
寛恩宥罪千鈞重，小艇浮溪一葉輕。
北闕未應容接武，東臯從此遂躬耕。
寧親幸愜區區志，去德還深戀戀情。
般若光中無聚散，毗盧海裏任從横。
願公更展垂天翼，拭目鵬摶九萬程。
疇老見示荔枝絕句次韻
作者：李綱
朝代：宋

炎月南閩丹荔子，絳綃微皺裹明珠。
金盤數顆已堪賞，何况莆陽十萬株。
病牛
作者：李綱
朝代：宋

耕犂千畝實千箱，力盡筋疲誰復傷。
但願衆生皆得飽，不辭羸病臥殘陽。
登鍾山謁寶公塔
作者：李綱
朝代：宋

寶公真至人，鳥爪金色身。
杖攜刀尺拂，語隱齊梁陳。
我登鍾山頂，白塔髙嶙峋。
再拜禮雙足，聊結香火因。
白公草堂
作者：李綱
朝代：宋

樂天平生不可及，謫官乃作廬中集。
香爐峰下結草堂，石屏紙帳隨時給。
維摩丈室亦何有，天女散花空結習。
何須江上聽琵琶，泫然淚滴青衫濕。
白水山佛跡巖行速不果到次東坡韻
作者：李綱
朝代：宋

羅山與浮山，對峙蹲兩股。
有如垂天鵬，决起初振羽。
茲山乃東麓，秀若芙蓉吐。
谽谺巖洞開，地裂媧不補。
何人履石上，修趾映玄乳。
當時巨靈氏，擘華不用斧。
蹈躟意未已，遺拇到南土。
連山乃浮來，海若助掀舞。
强稱金僊人，誰見來接武。
坳窪踰鐫鎞，縷脉分踵拇。
何嘗藉青蓮，長此濯白雨。
頗疑秦漢間，方士恣飄鼓。
鑿成巨人跡，聊示神仙府。
祖龍茂林翁，雄毅猶猛虎。
一爲異端惑，種種受欺侮。
我爲江海行，風雨齊萬弩。
餘生屢涉險，何異孤注賭。
已從羅浮遊，勝境敢多取。
天公本無私，尤物随意主。
闊視天壤中，滄洲乃吾圃。
白鷺
作者：李綱
朝代：宋

白鷺孤飛映碧峰，皎如片雪落輕風。
徊翔意態雖容與，心在清波寸鬛中。
益陽白鹿寺
作者：李綱
朝代：宋

寺枕清江蔭碧梧，蕭然景物類東吳。
登臨忽動思歸興，不待秋風可鱠鱸。
睎真館
作者：李綱
朝代：宋

小溪詰屈巧縈迴，行到睎真景更奇。
路轉山回疑不見，此中凝望却參差。
知宗端禮太尉出示曾信斯展鉢之作奉次元韻
作者：李綱
朝代：宋

忘情鼎食豈無因，應悟從來夢幻身。
自愧毗耶多病客，阻陪蒲塞浄緣人。
心源瑩澈了空法，舌本圓通透味塵。
信厚振振流澤遠，嶷然一角見天麟。
短歌
作者：李綱
朝代：宋

周家柱史本吾祖，唐室謫仙尤所許。
垂世空餘道德經，傲時且以詩酒名。
我今去作龍津客，學道吟詩真自適。
也勝騎馬聽朝雞，晴壓塵埃雨壓泥。
石輪魚
作者：李綱
朝代：宋

廣寒宫闕夜不鎖，蟾蜍飛下清溪涯。
爬沙厥狀雖可怪，脆美一臠亦莫加。
頗笑退之嘲蛤蚧，還同子厚甘蝦蟆。
晚凉雨霽小池滿，兩部鼓吹空哇哇。
禪庵巖
作者：李綱
朝代：宋

虎嘯猿啼月滿天，山僧宴坐正安禪。
不知隻履歸何處，尚有庵巖名字傳。
秀容菊
作者：李綱
朝代：宋

黄菊已槁餘微馥，白菊初開疊羅縠。
秀容丰淡却嫣然，故伴幽人慰愁獨。
吾聞此種南陽多，千花萬蘂爭駢羅。
鬱葱佳氣久蕭瑟，悵望菊潭今若何。
秋夜有懷二首·其一
作者：李綱
朝代：宋

草木又搖落，關河方阻深。
龍庭空入夢，鴈足不傳音。
黄傘遊何處，蒼生思至今。
娟娟江漢月，空照逐臣心。
秋夜有懷二首·其二
作者：李綱
朝代：宋

坐失金湯險，搖搖翠蓋飛。
空聞八駿御，不見六龍歸。
天地干戈滿，瀟湘鴻鴈稀。
漢宫秋夜月，依舊照彤闈。
秋思十首·其一
作者：李綱
朝代：宋

朝來秋色高，西山有爽氣。
開軒遠相望，自得靜中意。
那知宋玉悲，肯灑楊朱淚。
逍遙天地間，俯仰可無愧。
秋思十首·其一〇
作者：李綱
朝代：宋

百卉秋具腓，先隕惟梧桐。
豈無貞潔者，獨立青霜中。
艷艷籬下菊，青青嶺頭松。
與君爲德友，相好永無窮。
秋思十首·其七
作者：李綱
朝代：宋

秋風動禾黍，泛泛凄芳馨。
散策步田野，欣此百穀成。
林下父老醉，雲間雞犬聲。
豐年誠可樂，安得遂吾生。
秋思十首·其三
作者：李綱
朝代：宋

南方秋節晚，九月始凄清。
草木忽搖落，坐使客心驚。
橐籥無暫息，機緘殊不停。
未能超物外，慷慨念平生。
秋思十首·其九
作者：李綱
朝代：宋

古后有明訓，霜降休百工。
草木日搖落，蟋蟀鳴堂中。
豈不感時節，念此歲復窮。
勞生真一夢，飄泊隨西東。
秋思十首·其二
作者：李綱
朝代：宋

夜永秋氣凉，泠然入窗牖。
照眼一編書，開懷一壺酒。
念身幸無恨，齒髪猶未朽。
富貴如浮雲，於我亦何有。
秋思十首·其五
作者：李綱
朝代：宋

秋雲澹無依，皛皛映寒日。
卷舒誰使之，聚散在倐忽。
出岫本無心，行空寧有質。
功成歸何方，妙用藏於密。
秋思十首·其八
作者：李綱
朝代：宋

秋月照我心，清光奈愁何。
回薄萬古恨，月愁應更多。
獨飲不成醉，遡月空長歌。
安得一丸藥，高奔伴姮娥。
秋思十首·其六
作者：李綱
朝代：宋

秋風晚蕭索，凄然遂成林。
百穀欲成實，見此造物心。
清凉入户牖，天光爲沈陰。
禪房有羈客，抱膝正長吟。
秋思十首·其四
作者：李綱
朝代：宋

露下秋草衰，蒹葭亦蒼蒼。
森然巖中桂，十里飄天香。
深林靜杳冥，無人自芬芳。
採掇滿禪室，閑中氣味長。
秋意二首·其一
作者：李綱
朝代：宋

蕭蕭南浦白雲秋，楓葉蘆花相對愁。
何必更窮千里目，亂山凝碧滿溪樓。
秋意二首·其二
作者：李綱
朝代：宋

清霜夜落梧楸樹，脫葉驚風隕如雨。
一番掃盡一番新，策杖閑將黄葉數。
秋日
作者：李綱
朝代：宋

人言一葉已知秋，萬葉凋零愈更愁。
蟬噪風林朝嘒嘒，蟲吟露草夜啾啾。
溪山信美非吾土，詩酒多情解客憂。
極目江鄉何處是，月華依舊照西樓。
秋日奉陪王豐甫許子大康平仲遊賢沙宿鳳池登昇山偶成二首·其一
作者：李綱
朝代：宋

飛來聳翠一峰孤，鳳沼幽深若畫圖。
釣艇謝亡難復契，彈琴穎在且相娛。
心閑自與親泉石，車穏何妨載酒壺。
萬壑千巖爭競處，不須惆悵憶東吳。
秋日奉陪王豐甫許子大康平仲遊賢沙宿鳳池登昇山偶成二首·其二
作者：李綱
朝代：宋

追陪杖屨極幽尋，共宿精廬上翠岑。
鳳鳥不來空碧沼，仙人已去得黄金。
月林散影瓊瑶碎，烟水澄光組練深。
欲把詩篇與收拾，登臨誰會此時心。
秋日有感
作者：李綱
朝代：宋

秋水澹澄澈，秋山鬱嵳峨。
我遊谿山亭，山空水增波。
感此物華暮，風林搖落多。
惟有青青松，獨立不改柯。
喬然傲霜霰，歲晏將如何。
秋暑戲題
作者：李綱
朝代：宋

少昊行秋尚熾然，祝融何事苦侵權。
欲呼屏翳來清道，却恨羲和懶著鞭。
鹽米相仍無日了，圖書撥置且閒眠。
箇中自有清凉地，不在中間及兩邊。
秋蟲
作者：李綱
朝代：宋

白霜降百草，候蟲寒自吟。
不知抱何恨，唧唧無停音。
歘爾驚客夢，悽然感離心。
覉臣腸欲斷，豈事雍門琴。
秋雨
作者：李綱
朝代：宋

颯然風雨作新凉，臥聽簷聲氣韻長。
驅掃炎蒸逐流火，招邀秋月到虚堂。
日邊夢斷甘飄泊，澤國音稀墮渺茫。
猶喜北窗燈可近，簡編爲釋九迴腸。
秋雨初霽天髙氣清獨遊山間意欣然樂之因和淵明遊斜川詩以紀其事
作者：李綱
朝代：宋

歲律忽晼晚，我生感行休。
雨餘秋氣清，策杖成獨遊。
蒼蒼松桂合，中有清淺流。
放懷佀樵者，忘機狎飛鷗。
顧我疏散姿，自合在一丘。
但恨尚羈束，塊處無朋儔。
獨酌誰與共，獨歌誰與酬。
此獨有至樂，當有知者不。
盜賊紛滿眼，世故端百憂。
置之且勿道，獨樂未易收。
秋風二首次子美韻·其一
作者：李綱
朝代：宋

秋風淅淅吹南山，胡騎憑陵窺漢關。
金輿玉輦幸沙漠，兩載于今猶未還。
中原道路盡豺虎，擇肉漸覺來荆蠻。
運籌帷幄策安在，毋事推注移文間。
秋風二首次子美韻·其二
作者：李綱
朝代：宋

秋風淅淅吹客衣，日光奄奄寖已微。
自我行吟楚澤畔，三月不通家問稀。
清霜冷落歲將暮，僕御借問何時歸。
我今萍梗任飄泊，懷土却悟從來非。
秋風辭
作者：李綱
朝代：宋

秋風起兮黄葉飛，遠客異土兮未能歸。
白露降兮悴衆芳，懷美人兮悵難忘。
變星霜兮阻山河，風異響兮水增波。
遡明月兮發浩歌，群陰積兮浮雲多。
歲聿云暮兮奈愁何。
移居南山寺寺有巖洞甚幽并葛稚川丹竈
作者：李綱
朝代：宋

倚山髙閣仰觚稜，洞穴嵌空屐可登。
丹竈舊傳留袐藥，仙巖今已屬閒僧。
數峰削玉青如髻，羣木參天翠作層。
小駐未妨幽興發，野禽嘲弄醉瞢騰。
移花
作者：李綱
朝代：宋

幽人憐我葺幽軒，爲植名花滿檻前。
須信人窮天未厭，炎暉變作養花天。
立春後一日風雨殊有寒色偶成
作者：李綱
朝代：宋

竟夕北風號，春回雨已膏。
歸程離海嶠，舊服理綈袍。
宿瘴須寒壓，清愁欲醉逃。
何當入江浙，雪片灑鵝毛。
立春日
作者：李綱
朝代：宋

春風吹到海南邊，氣候渾如二月天。
幡勝戴來聊應節，鼓簫鳴處已祈田。
花梢柳眼争明媚，溪色山光愈翠鮮。
生菜春盤誰與送，玉人纖手自嬋娟。
立春日龍化道中得家問諸季已挈家渡浙江如劍川又聞江西頗有羣盗嘯聚遂决意由五羊趨循惠潮陽假道閩中以歸偶成三篇時十二月十九日·其一
作者：李綱
朝代：宋

東君又換一年春，迎我來從瘴海濱。
已覺山川有佳氣，更詢道路得通津。
欲尋勾漏丹砂令，與訪羅浮紫府人。
清夢相符緣契合，便須脫屣謝埃塵。
立春日龍化道中得家問諸季已挈家渡浙江如劍川又聞江西頗有羣盗嘯聚遂决意由五羊趨循惠潮陽假道閩中以歸偶成三篇時十二月十九日·其三
作者：李綱
朝代：宋

川途奔走四回春，海上經年與死濱。
子美自憐常作客，長沮應笑是知津。
艱危至死無千古，憂患如吾豈兩人。
往返循環真磨蟻，已將大地等微塵。
立春日龍化道中得家問諸季已挈家渡浙江如劍川又聞江西頗有羣盗嘯聚遂决意由五羊趨循惠潮陽假道閩中以歸偶成三篇時十二月十九日·其二
作者：李綱
朝代：宋

遠信來時嶺嶠春，浮家已在浙江濱。
更傳贑水方虞寇，須向閩山與問津。
萬里歸來尋樂土，千巖好去作閒人。
干戈未息中原暗，悵望關河胡馬塵。
章華宫用張籍韻
作者：李綱
朝代：宋

楚王初建章華時，脩梁巨棟如雲垂。
諸侯共落相長鬛，示汰往往逃而歸。
當年左史箴王闕，祈招之詩爲之發。
固宜便嬖意相當，肯使俊乂居周行。
宫中門户如蓮房，錦茵繡幕春風香。
娥媌曼睩肌雪霜，侍燕承娛夜未央。
金石間作侑玉觴，兕觥不復稱公堂。
志窺九鼎輕天王，翠被豹舄垂瓊璫。
乾谿之辱豈其壽，峻宇雕牆湎于酒。
章華臺·其一
作者：李綱
朝代：宋

斷壠連岡雲夢西，楚王宫殿尚遺基。
桂花半落垂黄橘，想見章華九月時。
章華臺·其二
作者：李綱
朝代：宋

章華夜飲曉從糜，翠被天寒雨雪霏。
馬足車塵竟何往，空令子革誦招祈。
童子驛見梅花·其一
作者：李綱
朝代：宋

天滑雲腴凝不流，歲寒迂騎過南洲。
黄昏孤館沈吟處，賴有江梅慰客愁。
童子驛見梅花·其二
作者：李綱
朝代：宋

江南爲客見江梅，似爲行人特特開。
數點枝頭凝玉雪，隔窗和月送香來。
端午日次鬱林州
作者：李綱
朝代：宋

久謫沅湘習楚風，靈均千載此心同。
豈知角黍縈絲日，却墮蠻煙瘴雨中。
榕樹間關鸚鵡語，藤盤磊珂荔枝紅。
殊方令節多悽感，家在東吳東復東。
端康之間地名越城五山秀峙有蜿蜒飛躍之狀山有五龍廟當秦時神媪臨江五龍從之遊沒葬山上廟祀至今靈響甚著鄉人以風雨候龍之歸因作送迎辭五絕句以遺之·其一
作者：李綱
朝代：宋

風雨瀟瀟雲氣浮，五龍歸覲到靈湫。
星霜換易江山在，尚憶當年水際遊。
端康之間地名越城五山秀峙有蜿蜒飛躍之狀山有五龍廟當秦時神媪臨江五龍從之遊沒葬山上廟祀至今靈響甚著鄉人以風雨候龍之歸因作送迎辭五絕句以遺之·其三
作者：李綱
朝代：宋

萬霰干霆霹靂飛，潛藏神用濟烝黎。
何須簫鼓祈膏澤，肯爲鄉人有所私。
端康之間地名越城五山秀峙有蜿蜒飛躍之狀山有五龍廟當秦時神媪臨江五龍從之遊沒葬山上廟祀至今靈響甚著鄉人以風雨候龍之歸因作送迎辭五絕句以遺之·其二
作者：李綱
朝代：宋

五山秀峙若飛騰，下有澄潭百丈清。
不用燃犀窺秘怪，從來神理惡分明。
端康之間地名越城五山秀峙有蜿蜒飛躍之狀山有五龍廟當秦時神媪臨江五龍從之遊沒葬山上廟祀至今靈響甚著鄉人以風雨候龍之歸因作送迎辭五絕句以遺之·其五
作者：李綱
朝代：宋

日染波光紅灑灑，風搖影裏碧鱗鱗。
神靈來去初無跡，多少江頭求福人。
端康之間地名越城五山秀峙有蜿蜒飛躍之狀山有五龍廟當秦時神媪臨江五龍從之遊沒葬山上廟祀至今靈響甚著鄉人以風雨候龍之歸因作送迎辭五絕句以遺之·其四
作者：李綱
朝代：宋

貝闕珠宫不可尋，時因風雨聽清吟。
葉公好畫真龍出，却恨今無好畫心。
端石硯
作者：李綱
朝代：宋

端溪出硯材，最貴下巖石。
珍物乃卵生，孕此馬肝色。
世傳鴝鵒眼，通透蓋其脉。
頗同阮步兵，見客作青白。
我來巖中遊，幽探偶有獲。
温然一片玉，秀潤滿書宅。
斷成蛟龍池，澀滑宜筆墨。
當觀管城翁，沐髮散簡策。
嗟余好陶泓，收拾積珪璧。
得此餘可忘，一生能幾屐。
端禮知宗寵示水石六軸戲作此詩歸之
作者：李綱
朝代：宋

閩溪盤屈七百里，贑水湍瀉十八灘。
何人作此極變態，使我當暑毛骨寒。
小山屹立奔猛裏，飛浪洶動巉巖間。
喧豗似有雷霆響，回薄乍疑霜雪翻。
枯槎石上盡堅瘦，蒼波噴浸尺度慳。
畫工不復畫舟檝，意謂絕險無敢干。
豈知操舟若神者，出沒濤瀨心甚閑。
崎嶇世路更巇惡，返視此畫平而安。
簡寂觀
作者：李綱
朝代：宋

髙士不可見，雲鄉空舊居。
煙嵐飛瀑外，露石禮星餘。
松老未歸鶴，沼深清見魚。
何人得丹訣，應有枕中書。
紀舊夢
作者：李綱
朝代：宋

清夢先曾到武夷，玉峰積雪倍幽奇。
小舟遊罷尋歸路，恰似翛然夢覺時。
紙筆墨盡戲成
作者：李綱
朝代：宋

我生飄泊苦西東，四子相逐半世中。
越楮如雲隨散滅，絳玄終日困磨礲。
禿憐毛穎頻遭斥，靜愛陶泓解困窮。
一笑寓軒無所有，本來文字相皆空。
絕句
作者：李綱
朝代：宋

斷雲飛雨過溪來，簷溜蕭蕭瀉暮階。
一餉清凉驅熱惱，可憐襟抱向誰開。
絕句
作者：李綱
朝代：宋

殷侯左降惟書字，陸相南遷不著書。
今我新詩三百首，坐令二子覺區區。
絕句二首·其一
作者：李綱
朝代：宋

深入循梅瘴癘鄉，煙雲浮動日蒼凉。
踰年踏徧嶠南土，賴有仙翁肘後方。
絕句二首·其二
作者：李綱
朝代：宋

邪氣豈能干正氣，妄心自不勝真心。
治心養氣無多術，一點能銷瘴毒深。
絕句奉約珪禪師相過同食荔枝·其一
作者：李綱
朝代：宋

荔子新來已著花，千林行見爛朝霞。
幽人莫戀雪峰境，拄杖穿雲過我家。
絕句奉約珪禪師相過同食荔枝·其二
作者：李綱
朝代：宋

荔子丹兮滿翠嵐，能将法味發芳甘。
舌根幸有圓通在，何惜南來與徧參。
綵塔贊
作者：李綱
朝代：宋

釋迦佛說妙蓮華，從地湧出七寶塔。
欄楯幡幢及龕室，寶玲瓔珞震妙音。
四面皆出旃檀香，散天妙華以供養。
佛以右指開塔戶，出大音聲却關鑰。
多寶如來示全身，讚歎說法分半座。
惟二如來共一塔，至今此會尚儼然。
何人建立窣堵波，種種嚴飾悉具足。
綵縷縈結尺寸間，高廣五百由旬等。
當知一念周圓時，勝妙功德已成就。
若能瞻禮復回觀，人人具此如來體。
至心持誦法華經，彈指真塔當出現。
繡觀音贊
作者：李綱
朝代：宋

觀音妙智力，無刹不現身。
出自鍼縷間，神通亦如是。
光華五采備，成此六銖衣。
雲髻冰雪衣，寶冠瓔珞飾。
荘嚴行道相，步步妙蓮花。
慈眼視衆生，睟然見于色。
願言瞻敬者，迴顧逍遙人。
繫縛本來無，何往非自在。
罪謫海上中州親故罕通問獨虞君祖道相從湖海踰年北歸同途次容南賦詩識别
作者：李綱
朝代：宋

飽經憂患莫如吾，暮景餘生寄一桴。
獨子相從來瘴海，豈知還得共歸途。
應觀天下奇男子，解笑人間淺丈夫。
老去山林養衰疾，好音時與繫飛鳬。
羅修撰寵示龍興老碑刻
作者：李綱
朝代：宋

龍興道與右文親，眼照沙陽肯許人。
師唱宗風非鼓笛，公談實相託冠巾。
已曾見了何須再，特地拈來卻未真。
公案分明在碑刻，不煩師子更頻呻。
羅漢寺
作者：李綱
朝代：宋

梵宫臺殿古，松桂碧參天。
玉澗碎寒石，金池開小蓮。
循渠窮水脉，策杖到巖巔。
漸入廬山境，從參五味禪。
羅疇老同遊栖雲院瞻禮新藏
作者：李綱
朝代：宋

寶峰古叢林，深寂雲所栖。
中有大寶藏，湧海蟠蛟螭。
莊嚴極精麗，金碧光陸離。
諸天渺宫殿，地軸森鐵圍。
雷音出妙響，震破羣生疑。
天人所瞻仰，神物應護持。
吾聞金仙氏，變化難思惟。
毫端見寶刹，芥子藏須彌。
能於一塵裏，法輪常轉移。
誰將創物智，設此妙圓機。
佛語菩薩語，收拾靡有遺。
八萬四千偈，轉一彈指時。
功多用力少，權實相因依。
偉哉象教力，天造非人爲。
無量大居士，精進心不疲。
夙植衆德本，爰得真依歸。
咄嗟檀施開，成此一段奇。
相攜結勝緣，洗我既往非。
獲聞第一義，刮眼資金箆。
超然脫塵垢，清凈真摩尼。
羅疇老所藏李伯時畫馬圖二首·御馬
作者：李綱
朝代：宋

房星之精下天駟，産此騏驎奉天子。
龍媒徠自大宛城，汗血生從渥洼水。
那知妙手居合淝，筆端能出神俊姿。
顧視清高氣深穏，志意俶儻精權奇。
蘭筋秀骨連錢直，細毛蕭捎豐頰臆。
金鞿絡首牽奚官，自中伏波銅馬式。
一疋駐立一疋行，坐看千載風雲生。
鸞旗在前屬車後，雖有絕足何由呈。
羅疇老所藏李伯時畫馬圖二首·蕃馬
作者：李綱
朝代：宋

邊人牧馬如牧羊，羣族散置初無傷。
妙哉龍眠筆有眼，作此冀北才而臧。
素紈盈尺十二匹，骨相毛物皆非常。
青驄紫燕五色滿，騂騏騮駱駰驪黄。
旁行側睨復迴顧，矯首奮鬛嘶風霜。
背馳正立盡變態，意氣磊落如騰驤。
想當盤礴初運思，工與造物爭毫芒。
此中念慮詎可熟，至言發藥誠難忘。
從此絕筆不畫馬，但寫妙相依圓光。
斯人于今又黄土，斯畫可寶宜珍藏。
羅疇老錄示和丹霞絕句五首次韻·其一
作者：李綱
朝代：宋

丹霞只在笑談中，明月清風萬里同。
欲識德雲真面目，却須行到妙高峰。
羅疇老錄示和丹霞絕句五首次韻·其三
作者：李綱
朝代：宋

揚眉下喝亦皆空，此性初無瞽與聾。
若信見聞非耳目，瞽聾却解振宗風。
羅疇老錄示和丹霞絕句五首次韻·其二
作者：李綱
朝代：宋

非佛非心須在我，即心即佛亦從渠。
本來心佛都無有，幻化聊將示四衢。
羅疇老錄示和丹霞絕句五首次韻·其五
作者：李綱
朝代：宋

片雲出岫當何在，獨鶴摩空自識回。
若會去來無二相，丹霞應肯下巖來。
羅疇老錄示和丹霞絕句五首次韻·其四
作者：李綱
朝代：宋

晃耀靈光真有體，從横妙用本無蹤。
須彌芥子非虚語，事理從來本自融。
翁士特見示山字韻詩兩篇復次前韻寄之·其一
作者：李綱
朝代：宋

未展垂天翼，聊尋避地山。
寶坊資小隱，綵服奉慈顔。
鄉邑兵戈滿，軒窗紫翠環。
遥知排遣處，祗在倡酬間。
離索嗟時久，詩篇喜使還。
故情尤覺重，佳句不容攀。
灑落吳牋濕，韜藏古錦斑。
開緘驚璀璨，逼耳聽綿蠻。
陋質塵黄閤，髙材困綠綸。
青衿同婉孌，華髪悵斒斕。
顧我方遐棄，如公豈久閒。
何須歎飄泊，吾道屬多艱。
翁士特見示山字韻詩兩篇復次前韻寄之·其二
作者：李綱
朝代：宋

踏徧江南土，來遊湖外山。
地卑驚鵩鳥，天遠憶龍顔。
淮海屯貔虎，戈矛雜珮環。
馳心萬里外，回首五雲間。
颯沓方多故，飄零且未還。
桃源期可問，鐵鎖悵難攀。
霜重丹楓落，江清錦石斑。
夢餘驚蟻垤，爭極歎蝸蠻。
且隱重重几，深藏若若綸。
江籬紛掩苒，湘竹暈斒斕。
水國黿鼉横，琳宫日月閒。
親朋未相棄，莫使鴈書艱。
聞七弟叔易登科
作者：李綱
朝代：宋

吾家世儒業，教子惟一經。
邇來四十載，父子三成名。
憶昔塵忝初，非才廁羣英。
臚傳被殊渥，姓氏落寰瀛。
天子親識擢，屢對雲龍庭。
玉音每褒諭，必及吾親寧。
同朝大明宫，搢紳以爲榮。
君恩太山重，欲報鴻毛輕。
迂愚得放逐，不復嘆飄零。
爾今又登第，相去纔九齡。
勤勞酬素志，烜赫振家聲。
箕裘端不墜，義方益芬馨。
季弟亦鄉選，來年試春卿。
雲鴻繼高舉，桂苑同飛鳴。
子壯可起家，予衰欲歸耕。
勉哉脩遠業，正值時休明。
聞仲輔弟自陳便親得南康軍逍遙觀
作者：李綱
朝代：宋

宦遊方壯已抽身，始驗從來嬾是真。
未看昂霄摩遠翮，且將戲綵慰偏親。
我當放逐離羣日，爾作逍遙自在人。
恩貸何時聽從便，廬山同作遠公賓。
聞子規
作者：李綱
朝代：宋

江南四月五月時，空山月夜啼子規。
勸我不如歸去好，我方遠謫何時歸。
中原杳杳暗鋒鏑，縱使得歸何所益。
不如且住碧山中，爲憑青鳥通消息。
聞山東盜所謂丁一箭者擁數萬衆臨江破黄州官吏皆保武昌江湖間騷然未知備禦之策感而賦詩
作者：李綱
朝代：宋

時危貴權謀，盜賊本王臣。
招徠駕馭之，自足張吾軍。
蠭蠆固有毒，犀象亦可馴。
恩威儻得所，摩拊還其淳。
光武制銅馬，曹公用黄巾。
資其戰大敵，且以蘇良民。
去年議招撫，乃以此義陳。
置司未閲月，來者如屯雲。
奈何力沮罷，坐使復紛紛。
傳聞中原寇，鐵馬動成羣。
虎兕出於柙，玉石同其焚。
京輔困抄掠，遂及江湖濱。
東南久平定，郡縣無城闉。
天塹非不險，誰與守要津。
古來重鎮地，控扼非其人。
小敵已震懼，大者當何云。
人謀自回遹，天意詎不仁。
安得迴陽輝，一令四海春。
聞建寇逼境攜家將由樂沙縣以如劍浦
作者：李綱
朝代：宋

我來寓杉江，客館未煖席。
紛然羣盜起，環境暗鋒鏑。
束装呼僕夫，又復事遠適。
峨峨章源嶺，峻峭初未識。
攀援僅能進，十步九傾側。
風吹霧雨冰，草木盡矛戟。
朝登暮始降，落日半天赤。
兒童饑屢啼，徒御疲已極。
薄遊玉華洞，庶可稍休息。
東郊遽不開，蜂蟻迭吞食。
避寇如避弩，吾敢憚行役。
驅車適沙陽，頗喜田野闢。
雖經兵火餘，邑屋幸如昔。
舊遊疑夢中，一一有遺跡。
寓軒存佛宫，脩竹自春色。
峥嶸凝翠閣，尚對七峰碧。
故人皆避地，誰與道胸臆。
理舟劍浦行，稍就寛曠域。
溪流正湍暴，惡子亦充斥。
脫身險阻中，恊濟藉衆力。
吟哦杜陵詩，妙語皆中的。
喪亂古今同，臨風意如織。
聞浙東方寇大作道路不通迂路由江南以歸有感二首·其一
作者：李綱
朝代：宋

理裝適吴會，避寇由江濱。
寧知治安世，乃作途窮人。
風濤豈不險，舟檝尚可因。
失身入畏塗，難以理義陳。
平生笑子美，逃亂走踆踆。
如今翻自笑，亦須謀此身。
此身何足惜，上有髙年親。
骨肉幾百口，干戈已相鄰。
以我此日心，知彼無辜倫。
安得濟川舟，載之適通津。
徙置安樂土，不知戰鬪塵。
已矣可奈何，願爲太平民。
聞浙東方寇大作道路不通迂路由江南以歸有感二首·其二
作者：李綱
朝代：宋

東南久無備，盗賊起不虞。
掲竿與荷鋤，皆是耕田夫。
誰爲捕逐者，得官緣苞苴。
不讀一行字，況復知孫吴。
厥初既輕敵，屢北輙睢旴。
屯兵非不多，一掃不復餘。
虎兕出於柙，是誰之過歟。
凶焰陵郡縣，良民遭戮屠。
坐令腹心地，化爲豺豕區。
除惡當務早，滋蔓良難圖。
王師何日出，努力觀廟謨。
聞蟬
作者：李綱
朝代：宋

喬林蔽日沸蟬聲，美蔭超然風露清。
嘒嘒不休聊自樂，豈因人故乃長鳴。
胡笳十八拍·第一拍
作者：李綱
朝代：宋

四海十年不解兵，朝降夕叛幽薊城。
殺氣南行動天軸，犬戎也復臨咸京。
鐵馬長鳴不知數，虜騎憑陵雜風雨。
自是君王未備知，一生長恨奈何許。
胡笳十八拍·第七拍
作者：李綱
朝代：宋

星宫之君醉瓊漿，矯如羣帝驂龍翔。
龍池十日飛霹靂，齊言此夕樂未央。
玄圃滄州莽空闊，羽人稀少不在傍。
深山窮谷不可處，託身白雲歸故郷。
胡笳十八拍·第三拍
作者：李綱
朝代：宋

千乘萬騎出咸陽，百官跣足隨天王。
翠華搖搖行復止，黄塵暗天道路長。
金盤玉筯無消息，色難腥腐飡風香。
晚將末契託年少，遂令再往之計墮渺茫。
胡笳十八拍·第九拍
作者：李綱
朝代：宋

五陵佳氣無時無，龍種自與常人殊。
一去紫臺連朔漠，骨肉滿眼身羈孤。
金鞭斷折九馬死，邂逅豈即非良圖。
人間俯仰成今古，豈憶當殿羣臣趨。
胡笳十八拍·第二拍
作者：李綱
朝代：宋

黑雲壓城城欲摧，赤日照耀從西來。
虜箭如沙射金甲，甲光向日金鱗開。
昏昏閶闔閉氛祲，六龍寒急光徘徊。
黄昏胡騎塵滿城，百年興廢吁可哀。
胡笳十八拍·第五拍
作者：李綱
朝代：宋

漢家離宫三十六，緩歌慢舞凝絲竹。
鐵騎突出刀鎗鳴，驚破霓裳羽衣曲。
明眸皓齒今何在，細柳青蒲爲誰綠。
桃花依舊笑春風，風動落花紅蔌蔌。
胡笳十八拍·第八拍
作者：李綱
朝代：宋

黄塵散漫風蕭索，殺氣森森到幽朔。
五十年間似反掌，瑤池侍臣已冥寞。
千崖無人萬壑静，旌旗無光日色薄。
萬事反覆何所無，注目寒江倚山閣。
胡笳十八拍·第六拍
作者：李綱
朝代：宋

憶昔霓旌下南苑，攀條弄芳畏晼晚。
只今飄泊干戈際，寒盡春生洛陽殿。
梨園弟子散如煙，白馬將軍若雷電。
城上春雲覆苑墻，回首何時復來見。
胡笳十八拍·第十一拍
作者：李綱
朝代：宋

天子不在咸陽宫，翠華拂天來向東。
江間波浪兼天湧，中有雲氣隨飛龍。
干戈兵革鬬未止，無復射蛟江水中。
江邊老人錯料事，時危慘澹來悲風。
胡笳十八拍·第十七拍
作者：李綱
朝代：宋

時危始識不世材，成王功大心轉小。
豺狼塞路人斷絕，一門骨肉散百草。
江頭宫殿鎖千門，不知明月爲誰好。
何時眼前突兀見此屋，鷄鳴問寢龍樓曉。
胡笳十八拍·第十三拍
作者：李綱
朝代：宋

聖朝尚飛戰鬬塵，椎鼓鳴鐘天下聞。
岸上荒村盡豺虎，衣冠南渡多崩犇。
何時鑄戟作農器，欲傾東海洗乾坤。
干戈未定失壯士，舊事無人可共論。
胡笳十八拍·第十二拍
作者：李綱
朝代：宋

漁陽突騎獵青丘，天馬跋足隨犛牛。
幕前生致九青兕，苦寒贈我青羔裘。
萬里飛蓬映天過，歲云暮矣增離憂。
如今正南看北斗，長安不見使人愁。
胡笳十八拍·第十五拍
作者：李綱
朝代：宋

我生之後漢祀衰，經濟實藉英雄姿。
遥拱北辰纒寇盗，杳杳南國多旌旗。
傷心不忍問耆舊，垂老惡聞戰鼓悲。
中夜起坐萬感集，誰家搗練風凄凄。
胡笳十八拍·第十入拍
作者：李綱
朝代：宋

風塵澒洞昏王室，咫尺波濤永相失。
漂然時危一老翁，灑血江漢長衰疾。
笳一會兮琴一拍，青山落日江湖白。
身欲奮飛病在牀，此心炯炯君應識。
胡笳十八拍·第十六拍
作者：李綱
朝代：宋

雨聲颼颼催早寒，歲暮窮陰耿未已。
燕山雪花大如席，寒刮肌膚北風利。
羣胡歸來血洗箭，陣前部曲終日死。
漫漫胡天叫不聞，日夜更望官軍至。
胡笳十八拍·第十四拍
作者：李綱
朝代：宋

大麥乾枯小麥黄，問誰腰鐮胡與羌。
漢家戰士三十萬，此豈有意仍騰驤。
安得突騎只五千，長驅東胡胡走藏。
近静潼關掃螻蟻，爲留猛士守未央。
胡笳十八拍·第十拍
作者：李綱
朝代：宋

人生失意無南北，去住彼此無消息。
黄蒿古城雲不開，時復看雲淚横臆。
猛將腰間大羽箭，一箭正墜雙飛翮。
汝休枉殺南飛鴻，道路只今多擁隔。
胡笳十八拍·第四拍
作者：李綱
朝代：宋

筋簳精堅胡馬驕，猛蛟突獸紛騰逃。
春寒野陰風景暮，塵埃不見咸陽橋。
中原格鬬且未歸，隴山蕭瑟秋雲髙。
安得壯士兮守四方，一豁明主正鬱陶。
膠山蘭若幽勝予寓梁谿久而未之到聞翁士特攜家居其間賦詩見意
作者：李綱
朝代：宋

聞道膠山寺，幽深過惠山。
僧房穿窈窕，石溜落孱顔。
地僻車馬絕，山空松桂環。
鐘聲清靄外，刹影白雲間。
旅泊君得計，飄流吾念還。
時危暫安適，景勝且躋攀。
耿耿寸心赤，蕭蕭雙鬢斑。
搶攘憫甌越，寂寞墮荆蠻。
風月三千首，軒裳五兩綸。
戎車傷浩蕩，綵服羨斒斕。
天地旌麾滿，江湖鷗鷺閑。
何時共樽酒，世路正多艱。
自入閩境值雪默禱武夷君遊山日雪霽有感
作者：李綱
朝代：宋

鄙陋安能到古人，寸心潛格武夷君。
誓辭叱散蠻溪霧，詩句驅開衡嶽雲。
忠讜自應慚吏部，精誠何敢並將軍。
氛霾卷盡留殘雪，粧點峰巒意更勤。
自分水嶺過江南
作者：李綱
朝代：宋

行盡閩山萬屈盤，江南形勢陡然寛。
山平水遠望不盡，木落草枯霜始寒。
醉裏謳吟聊自適，夢中往復本非難。
誰言春信年年早，笑指江梅試折看。
自劍浦乘舟至水口溪流方漲備見湍激奔猛之状賦詩以紀其事
作者：李綱
朝代：宋

避地適南土，捨車登葉舟。
春溪渾带雨，霽石出如牛。
詰曲知操妙，飄騰覺去遒。
烟籠嵐翠滴，灘激浪花浮。
亷利森排戟，盤回巧轉輈。
輕生真可戒，快意且銷憂。
灩澦過三峽，蓬壺訪十洲。
平生志江海，暮景侣巢由。
易象觀嘉遯，騷經賦遠遊。
扁舟入吾手，此外更何求。
自去冬不雨至今道傍井竭田多不耕有感
作者：李綱
朝代：宋

匝地風雷空震蕩，終宵雲雨竟虛無。
媮閒農具田皆廢，暍死行人井半枯。
東海愆陽緣孝婦，桑林謁禱本讒夫。
忠魂昭雪姦邪逐，坐見爲霖萬物蘇。
自哂
作者：李綱
朝代：宋

自哂何爲者，南遊亦偶然。
未登離垢地，端有散花天。
遇境聊爲戲，安心不離禪。
幽懷誰與共，深炷一爐煙。
自天寧遷居城東報國寺
作者：李綱
朝代：宋

多病維摩祗一牀，徙居又復借僧房。
荷花欲吐乍舒藥，荔子未丹先有香。
皓月解尋朱户入，南風偏傍北窗凉。
吾年半百行休矣，萬事悠悠皆可忘。
自學校之制廢而戎馬之患興州縣長民者不復以教育爲意獨容南鼎新郡庠招徕生徒絃誦之聲不輟誠可嘉歎所建講堂爲名之曰育材輙成五言十韻
作者：李綱
朝代：宋

治世崇儒術，膠庠寓屬臨。
自從馳羽檄，誰復念青衿。
賢守來南紀，宏規肇泮林。
飛翬開講廡，鼓篋拂書蟫。
采藻繡江水，仰髙都嶠岑。
潛消戎馬氣，初習雅歌音。
洙泗道非遠，張姜賢至今。
栽培成楚梓，追琢見南金。
常衮閩風變，文翁蜀化深。
願言遊學者，勉副育材心。
自容趨藤山路古松皆合抱百餘尺枝葉扶疏行人庇賴爲取松明者所刳剔因而摧傾十已六七良可惜也
作者：李綱
朝代：宋

松林繚峻嶺，百尺森葱青。
不知何年種，天矯亂龍形。
濃陰翳修途，當暑有餘清。
長風一披拂，時作波濤聲。
如何錐刀徒，使爭爝火明。
傷膚及肌骨，風雨因摧傾。
顛倒委榛棘，氣象猶崢嶸。
行人失庇賴，佇立空凝情。
緬想栽培初，愛護如目睛。
合抱始毫末，幾經霜露零。
一日毀有餘，百年養不成。
忍使易凋喪，此理真難評。
憶昔陶士行，爲政有善經。
擢禾與移柳，一一糾以刑。
既往不及追，將來猶可懲。
感動遂成章，庶幾知者聽。
自延祥寺行五里至冲虚觀月出林巒之表景物幽勝坐遺履軒望麻姑峰秉燭觀稚川丹竈
作者：李綱
朝代：宋

葛翁令勾漏，晚入羅浮山。
丹成尸解去，遺跡猶班班。
當年薪水人，亦得刀圭殘。
至今有遇者，綠髪長童顔。
嗟我慕遐躅，冒暑窮躋攀。
叩門日已落，月出青雲間。
深院人寂寂，飛泉澗潺潺。
松風入琴軫，桂露零星壇。
坐觀麻姑峰，聳翠凝煙鬟。
更呼老道士，月夜談玄關。
清景難久駐，忽忽恨言還。
却迷桃源路，歎息空塵寰。
兵革未休息，世故方艱難。
脫身事幽討，此志不可刪。
未能騎長鯨，聊復乘兩班。
來尋巖間竈，更鍊飛霞丹。
自建安陸行至劍浦
作者：李綱
朝代：宋

聞道延平黯淡灘，舟行至此慘愁顔。
千金素佩垂堂戒，九折寧辭去路艱。
涉險雖知憑信義，藏幽須信足神姦。
勞生自取那惆恨，只羨飛雲自在閒。
自建陽泛舟至建安
作者：李綱
朝代：宋

一葉輕舠漾碧流，却憐舟子解操舟。
急灘亂石疑難渡，短檝輕橈反自由。
去國飄零同泛梗，凌波超忽逐飛鷗。
建溪百里纔終日，過盡千巖萬壑幽。
自晉康順流六十里有山巉然臨江下有巖洞可容千人軒豁平坦景幽邃石罅間滴泉厥味甘冽因目之曰玉乳巖賦詩以紀其事
作者：李綱
朝代：宋

鼓柁下端溪，停橈登嶻嶭。
呀然巖洞開，儼若棟宇設。
千夫可還揖，放步靡凹凸。
玲瓏四壁間，一一幢旆列。
誰令胚渾初，凝結有罅缺。
當年補天手，不顧山石裂。
鐫鑱餘舊痕，瑣碎委環玦。
五峰近龍淵，無乃通貝闕。
試求玉函書，何異探禹穴。
涓涓乳泉滴，燦燦冰玉潔。
清聲落嵌竇，自中琴筑節。
嘗之味甘芳，滌我肺腑熱。
瓊漿笑裴航，石髄謝王烈。
嶠南瘴癘鄉，有此雲腴冽。
青葱松桂陰，景物助幽絕。
豈無會心人，來遊共旌别。
題詩製佳名，聊以紀歲月。
碧落遥相望，千里未磨滅。
自梅趣汀行小路墝確危甚六月十一日宿金沙寺
作者：李綱
朝代：宋

觸熱過梅川，墝嶅鳥道邊。
林深晴有霧，土曠晝稀煙。
略彴横溪小，籃輿礙石偏。
亂蟬鳴翳薈，疊澗瀉潺湲。
閩嶺雖近止，江鄉猶渺然。
何曾愁瘴癘，秪是怯危顛。
借問勞行役，何如穏晏眠。
遭時正艱棘，賦分自迴邅。
已幸生還里，寧辭險著鞭。
夜凉棲野寺，相對月嬋娟。
自武陵舟行至德山
作者：李綱
朝代：宋

捨車泛蘭舟，搖蕩武陵水。
憇裝古叢林，幽勝冠南紀。
當時霹靂手，掣電機在捶。
鈐鎚今得人，宗旨振頽委。
何須大雄殿，突兀踞巍址。
龍蛇相混雜，衲子聚千指。
齊竽一一吹，真贗見鑪錘。
青葱松竹陰，積翠紛可喜。
春風一動搖，蕭瑟鳴不已。
却遊德峴亭，枉渚抱中沚。
襄陽今何如，風物略如此。
空懷墮淚碑，愧嘆羊叔子。
坐令鄒湛輩，名字隨驥尾。
胡雛窺漢疆，戰哭多新鬼。
王室如綴旒，寇盜結蜂蟻。
而我荷寛恩，抱釁適萬里。
回頭望中原，灑涕濕巾几。
海山渺安在，澒洞鯨波裏。
飛仙時往來，當學長不死。
自水口泛舟如長樂
作者：李綱
朝代：宋

行盡青山泛碧溪，湖平波穏畫船移。
春鴻秋燕豈人力，明月清風長我隨。
萬事糾紛何日了，一生襟抱有誰知。
落帆已到釣臺側，恰似南柯夢覺時。
自池口登舟
作者：李綱
朝代：宋

水落溪乾不可舟，春潮理櫂淺沙頭。
多風煙浪鱗鱗起，欲雪江雲苒苒浮。
涉險物情終共畏，臨流歸興浩難收。
波神借我風帆便，鼓柁清江汗漫遊。
自沙陽乘泛碧齋至洛陽口
作者：李綱
朝代：宋

罪大昔來謫，恩寛今許歸。
碧齋還泛泛，翠閣已依依。
簫鼓轉山曲，旌旗搖夕暉。
餘霞方散亂，倦鳥亦歸飛。
頗悟邯鄲夢，還尋萊子衣。
耄倪嗟得去，朋友惜相違。
詎有甘棠愛，徒知蘧玉非。
勞生成底事，歸老釣魚磯。
自河源陸行如循梅雨齊天氣頗佳偶成古風
作者：李綱
朝代：宋

宿雨乍開霽，新暘倐飛升。
嶠南瘴毒地，乃爾氣候清。
束裝遵陸途，夾道松林青。
我家大江南，及此歸有程。
山禽亦爲喜，林間囀新聲。
况復抵衡宇，童稚歡相迎。
入室酒盈樽，聊以慰平生。
已矣勿復道，晚節師淵明。
自海外歸間關萬里經涉五載初抵家與諸季會飲成長句兼簡鄒德久昆仲
作者：李綱
朝代：宋

楚氛未静狼烽起，翠華搖搖無定止。
謀臣猛將如雲屯，坐視胡雛渡江水。
我歸自南時正艱，繚絡間關萬餘里。
問津處處皆戰塲，訪舊往往成新鬼。
傷心不忍顧浙河，故園已在荆棘底。
幸然家寓大江東，窈窕精廬山谷裏。
當時百口還滿前，况復添丁長童稚。
衣冠南渡多流離，骨肉無虞能有幾。
生還已荷皇天慈，見汝更使清愁洗。
夜闌秉燭疑夢中，破悲爲笑且歡喜。
在原真赴鶺鴒難，玉樹還許蒹葭倚。
眷言兄弟同友生，風雨雞鳴未云已。
閩山深處是吾鄉，攜幼扶衰又將徙。
安得廟社固根基，一使寰區盡蒙祉。
自海陵泛江歸梁谿作
作者：李綱
朝代：宋

清江湛湛波不興，澄江際天如鏡平。
火雲突兀聳峰岫，倒影萬丈搖空明。
扁舟歸逐落潮急，聒耳但聞雙櫓聲。
乃知長江無六月，水氣自與風兼清。
去年狂寇起歙睦，江浙慘澹妖氣凝。
百年涵養極繁盛，一日蕩析屯臊腥。
衣冠北渡旅淮甸，扶老攜幼紛從横。
王師出討盛貔虎，兇渠授首封鯢鯨。
迨兹浙右稍安定，鼓拖復作東南征。
家山在望已可喜，僮僕候我應歡迎。
平疇戢戢稻秧綠，峻嶺靄靄松林青。
田園有趣良足樂，軒冕無味非所榮。
蒼生倘有安堵望，笑傲自可終餘齡。
只今餘孽尚充斥，努力廟筭宜哀矜。
裹包兵革不復用，坐使四海還康寧。
自湘鄉趨邵陽以避謗不敢取道衡嶽有感五首·其一
作者：李綱
朝代：宋

平生性僻愛溪山，偶得經行秪爲閒。
歎息迂程避煩嘖，坐令南嶽阻躋攀。
自湘鄉趨邵陽以避謗不敢取道衡嶽有感五首·其三
作者：李綱
朝代：宋

恭聞南嶽魏夫人，絳節霓旌擁玉輪。
我欲他年受真訣，先從碧海滌埃塵。
自湘鄉趨邵陽以避謗不敢取道衡嶽有感五首·其二
作者：李綱
朝代：宋

石廪巉天堆祝融，遥看山色有無中。
寛恩異日容歸老，先到衡陽回鴈峰。
自湘鄉趨邵陽以避謗不敢取道衡嶽有感五首·其五
作者：李綱
朝代：宋

退之昔謫惡溪濱，精意能開衡嶽雲。
我匪天窮坐人阨，試從山外望氛氲。
自湘鄉趨邵陽以避謗不敢取道衡嶽有感五首·其四
作者：李綱
朝代：宋

鄴侯奇譎世難知，放浪衡湘亦避時。
懶瓚不知今在否，無心更與覓蹲鴟。
自羅漢院欲遊尋真觀雨作不果遂次栖賢聞尋真景物尤美留爲異日不窮之賞賦詩紀之
作者：李綱
朝代：宋

羽人之宫鄰五老，杖屨欣然事幽討。
那知一夜雨翻盆，山路難行愁滑倒。
世間違意常八九，萬事皆然寧自保。
山靈豈是祕幽奇，欲結清歡故相惱。
傳聞景物冠廬山，小殿飛樓更精巧。
古潭搖蕩明月光，綠蘿青松覆煙草。
屏風九疊雲錦張，古來詩句謫仙好。
山中道士不出門，玉杵金丹手親搗。
我方放浪謝冠裳，未覺山林跡如掃。
真遊儻有不盡緣，容我他年來訪道。
自蒲圻臨湘趨岳陽道中作十首·其一
作者：李綱
朝代：宋

鄂渚何嘗一日安，澧陽猶喜遠江干。
帝妃降矣空遺珮，公子思兮欲採蘭。
水带瀟湘疑有鴈，地連嶺蜀苦無寒。
迂疏自笑謀身拙，却荷朝廷德意寛。
自蒲圻臨湘趨岳陽道中作十首·其一〇
作者：李綱
朝代：宋

龍駕翩翩帝子遊，我因謫宦亦淹留。
瀟湘且傍黿鼉窟，葭菼空懷鸚鵡洲。
專氣願師周柱史，著書更笑陸忠州。
變心從俗吾何敢，千古騷人共此愁。
自蒲圻臨湘趨岳陽道中作十首·其七
作者：李綱
朝代：宋

遠謫三湘欲卜居，試從詹尹拂占書。
昂昂願作雲間鶴，泛泛寧爲波底魚。
咿喔突梯真得計，潔亷正直却成疏。
益堅節操行吾志，龜策從來自不如。
自蒲圻臨湘趨岳陽道中作十首·其三
作者：李綱
朝代：宋

歲寒又復事南征，桂檝蘭舟過洞庭。
水入重湖千里白，山連平楚數峰青。
雲鴻杳杳飛何遠，汀芷微微氣自馨。
千古靈均英爽在，固應笑我學餘醒。
自蒲圻臨湘趨岳陽道中作十首·其九
作者：李綱
朝代：宋

俎豆其如軍旅何，誰令瀚海起干戈。
休將直道論三黜，且把微辭續九歌。
山鬼含顰乘赤豹，湘靈解珮鼓雲和。
蠻邦雖陋吾何恨，厭見旌蕤相盪摩。
自蒲圻臨湘趨岳陽道中作十首·其二
作者：李綱
朝代：宋

屈伸任道復何求，去國翻成汗漫遊。
處世久師齊物論，攄懷聊賦畔牢愁。
霜清日薄寒光急，雲慘天髙陰氣浮。
嫋嫋西風洞庭闊，可堪更上岳陽樓。
自蒲圻臨湘趨岳陽道中作十首·其五
作者：李綱
朝代：宋

還驅征騎向三湘，行盡騷人放逐鄉。
綠葉素榮歌橘頌，采衣姣服浴蘭湯。
雲中帝子旍旗降，物外桃源日月長。
便欲翛然與高蹈，故應脫屣謝軒裳。
自蒲圻臨湘趨岳陽道中作十首·其八
作者：李綱
朝代：宋

更欲投書弔汨羅，西風嫋嫋水增波。
江分夢澤於菟遠，地近芳洲杜若多。
野鳥終年從萃止，木奴千樹正婆娑。
卜居更作終焉計，華髪蕭蕭奈老何。
自蒲圻臨湘趨岳陽道中作十首·其六
作者：李綱
朝代：宋

不解揚波與餔醨，又還來放楚江湄。
椒蘭氣味何其烈，蘅葯芬芳空爾爲。
寧赴湘流非我事，託懷鵩鳥乃吾師。
醉醒清濁初難共，漁父從來自不知。
自蒲圻臨湘趨岳陽道中作十首·其四
作者：李綱
朝代：宋

三年奔走未容歸，敝盡東周季子衣。
斷壠連岡平野闊，扁舟短櫂寸心違。
凌晨白霧霑裳濕，薄暮彤雲夾日飛。
回首梁谿杳何處，翠烟空鎖釣魚磯。
自蕪湖江行至采石·其一
作者：李綱
朝代：宋

萬頃春江徹底清，天風不動鏡泓澄。
畫船安穩搖空翠，疑在琉璃地上行。
自蕪湖江行至采石·其二
作者：李綱
朝代：宋

江水春來綠似藍，臨流髙石翠巉巖。
波恬舟穩已堪喜，況是清風借一帆。
自西津乘泛碧齋歸邑小雨
作者：李綱
朝代：宋

亂山深處翠光浮，山寺歸來泛彩舟。
十里峰巒凝翠靄，一溪煙雨灑清秋。
漁燈照水明還暗，野桂飄香散不收。
只向畫中求好景，不知身在畫中遊。
自鄱陽泛江至星子
作者：李綱
朝代：宋

我行黟歙間，山隴如黏蠔。
澗水互縈繞，路石何墝嶅。
深谷四無景，峻嶺干雲霄。
朝行嵐氣合，暮宿怪禽號。
吾雖一險夷，無乃徒御勞。
及兹夏潦漲，弭節俯江臯。
試命具舟檝，聊以釋煩囂。
巨浸與天永，東流日滔滔。
來檣與去櫂，倐忽馳千艘。
進舟枕席間，舟子巧所操。
江山遞隱見，景物資遊遨。
頗同謫仙人，醉著宫錦袍。
長嘯倚柁樓，軒然詠離騷。
心隨八極遠，身逐秋鴻髙。
風帆擘巨浪，大櫓駕雲濤。
百里須臾間，千里不崇朝。
快哉可以賀，把酒持蟹螯。
自金沙至梅口宿農家
作者：李綱
朝代：宋

夏夜宿山莊，風吹禾稼香。
兒童窺户牖，雞犬訝冠裳。
戞戞竹搖翠，輝輝螢弄光。
濁醪澆渴肺，夢覺月侵牀。
自金陵江行未至長蘆阻風·其一
作者：李綱
朝代：宋

倐忽風雲接地陰，扁舟繫纜暮江潯。
波濤何必深爲阻，萬里歸來一寸心。
自金陵江行未至長蘆阻風·其二
作者：李綱
朝代：宋

七日風不止，歸心何似生。
煙添暮山色，風撼滿江聲。
淮楚已非遠，波濤殊未平。
坐看雲解駮，猶喜晚來晴。
自鉛山迂路至吴園
作者：李綱
朝代：宋

迂路入江南，寒煙鎖翠嵐。
清晨遊石井，薄暮宿了巖。
月冷不成夢，雞號還整驂。
吴園纔數舍，去去指龍潭。
自銅陵行四十里風復作泊江北岸地名散潭屬淮南·其一
作者：李綱
朝代：宋

襟带江淮一望間，夕陽艤櫂散潭灣。
波濤洶湧暮天闊，鷗鷺飄颻漁艇閒。
風壯又還依北渚，雲深不復見南山。
淛河千里何時到，過去飛鴻不可攀。
自銅陵行四十里風復作泊江北岸地名散潭屬淮南·其三
作者：李綱
朝代：宋

平生性酷愛江山，今日江山滿目前。
明月清風人寂寂，淡煙輕靄露涓涓。
波聲撼岸連淮壤，鴈陣驚寒入楚天。
慨念往來成底事，一杯濁酒且安眠。
自銅陵行四十里風復作泊江北岸地名散潭屬淮南·其二
作者：李綱
朝代：宋

鏡中漸覺鬢絲多，半世勞生可奈何。
極望不來青足鳥，滿江更起白頭波。
揚帆賈客風前笛，撒網漁人月下歌。
自斷此生甘寂寞，毗耶歸作老維摩。
自長沙至醴陵田皆墾闢有築室而居者
作者：李綱
朝代：宋

年來盜賊若冰銷，襁負歸民滿四郊。
烟雨一犁初破土，江村環堵且誅茅。
瘡痍不擾生新肉，燕雀無虞返舊巢。
安集勤斯徒自歎，勿令虎兕更咆哮。
自鵝城乘舟至河源風雨日作江流湍激以寸步進感歎有作
作者：李綱
朝代：宋

榜舟泝迴溪，夏潦適川漲。
驚湍激怒瀾，怪石立異狀。
篙師巧爲計，巨細施石上。
譟呼集衆力，進寸退尋丈。
峥嶸三數峰，竟日不離望。
乃知勢不便，智力未足仗。
我行極江海，幸免魚腹葬。
書生妙言辭，過謂神所相。
及茲困溝瀆，更覺水石壯。
翻思泛滄溟，千里纔一餉。
豈惟小中州，端欲簉崑閬。
斯遊不可忘，臨風默惆悵。
至澧陽寓天寧僧舍有感·其一
作者：李綱
朝代：宋

常誦離騷澧有蘭，那知謫宦憇其間。
片雲隻鶴風方急，只恐飄零過别山。
至澧陽寓天寧僧舍有感·其二
作者：李綱
朝代：宋

此身又復寓精廬，丈室蕭然一物無。
每見招提心即喜，前生真是老浮屠。
至蕪湖聞賊陷錢塘復爲官軍所得有感·其一
作者：李綱
朝代：宋

督府繁華一掃空，須知狂寇計非庸。
廟堂若爲蒼生計，早築高壇拜臥龍。
至蕪湖聞賊陷錢塘復爲官軍所得有感·其二
作者：李綱
朝代：宋

巨盗乘虛起浙東，猖狂如在笑談中。
錢塘猶喜官軍復，破賊須從此立功。
致享張丈脩撰墓下追惟平生不勝愴然輒成兩章以叙懷感之意·其一
作者：李綱
朝代：宋

秋原鬱鬱見佳城，尚想音容涕泗横。
痛惜山頽與梁壞，愧無玉潤繼冰清。
喪賢初值龍蛇歲，憂國空餘金石誠。
賴有階庭蘭玉在，芬芳端不墜家聲。
致享張丈脩撰墓下追惟平生不勝愴然輒成兩章以叙懷感之意·其二
作者：李綱
朝代：宋

勇退風流靄士林，對揚丹扆極規箴。
髙名雅出漢庭右，遺愛空存南國深。
身後凄凉報恩子，生前軒豁濟時心。
九原可作如公少，獨立西風淚滿襟。
致奠張柔直知郡龍圖以詩四章哭之書置靈几以代祭文·其一
作者：李綱
朝代：宋

一枰兩淺舊相期，歎息君今願已違。
却把荔枝三奠酒，數行衰淚濕深衣。